Sugalvoti, išspręsti, sukurti – ar su grupe tai padaryti lengviau, nei vienam? O gal vienam kurti kur kas paprasčiau, nes tie kiti, su kuriais sunku rasti bendrą kalbą, tik trukdo?... „Niekas negali sušvilpti simfonijos, - tam reikia viso orkestro“ - gebėjimas kurti komandoje šiandien yra viena geidžiamiausių savybių dažnoje gyvenimo srityje, ypač šiuolaikinėse darbo vietose, nes visi ieško naujoviškų problemų sprendimo būdų, gerina darbo eigą ir vertę. Laimei, turint smegenis, išradingumo pagrindas jau yra, - lieka tik klausimas, kaip jį auginti nuo mokyklos dienų! Šis renginys – nuotaikingas komandinis teatralizuotas žaidimas ir performanso kūrimas skatina jaunimą atskleisti savo kūrybinį potencialą interaktyviai veikiant mažose grupėse, taip pat ir bendroje klasės komandoje. Sužaidybintoje veikloje jie išreiškia aktualias gyvenimo idėjas, patiria gerų jausmų, mokosi bendro kūrybinių minčių generavimo, asmeninės ir grupinės raiškos – drąsiau atsiskleisti, taikliau perduoti “kuriamą žinutę” aplinkai ir būti suprastiems. Tai galimybė jauniems žmonėms lavinti pasitikėjimą savimi, viešos raiškos gebėjimus, bendradarbiavimo įgūdžius, demonstruoti kūrybines galias. Tai puiki proga įtvirtinti bendraamžių tarpe pagarbią ir produktyvią bendradarbiavimo kultūrą, stiprinti emocinius tarpusavio ryšius, kurti bendros komandos jausmą.


Kelmės rajono savivaldybės Žemaitės viešoji biblioteka

Edukacijos „Pasakų smiltys“ tikslas – interaktyviu būdu supažindinti mokinius su literatūra ir kūrybiškai ją interpretuoti.
Mokiniai turi galimybę kurti meninį literatūros kūrinio vaizdą – taip ne tik įprasminamas tekstas, bet tuo pačiu ugdomas
mokinių kūrybiškumas, originalaus mąstymo gebėjimai. Užsiėmimas skatina mokinius domėtis literatūra, dailės menu ir jų sintezės galimybėmis. Edukacijoje pagrindinės užduotys yra pasirinkti literatūros kūrinį (ištrauką) ir jį interpretuoti. Mokiniai kuria erdvines teksto iliustracijas – spalvoto smėlio paveikslus, juos aptaria, suteikia pavadinimus, mokosi kūriniui suteikti prasmę.

Paslauga teikiama tik kultūros ar meno įstaigoje

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


Švietimo sistemoje, darbo rinkoje ir kitose gyvenimo srityse akcentuojama kūrybiškumo svarba. Kūrybiškumas (kaip vidinė žmogaus savybė) apibrėžiamas, kaip gebėjimas atrasti naujas idėjas, mąstyti savarankiškai, greitai orientuotis probleminėse situacijose, rasti netipinius sprendimus. Edukacijos "Užkurk vėją kalvoje: kūrybiškumo lavinimo dirbtuvės" metu mokiniai sužinos individualaus ir komandinio kūrybiškumo lavinimo metodus, daugelį jų išbandys praktiškai. Dalyviai sužinos, kodėl kartais svarbu neskubėti ir atidėti darbus, kaip sėkmingai parduoti akmenį, apipavidalinti automobilių antenas, užsidirbti nešiojant marškinėlius, greitai atsibusti ryte, kokius akinius ir kvepalus naudoja šunys, kaip kurti pasakas, pavalgyti „aklai“ ir įveikti „Neįmanomą misiją“ užsiimti neurobika ir kaip su kūrybingumu susiję greipfrutai ? Edukacijos metu dalyviai „prasilauš“ kūrybingumo srityje ir šį gebėjimą galės panaudoti užsiimdami kūryba, lengviau mokydamiesi, atlikdami užduotis mokykloje ir susidurdami su gyvenimo iššūkiais.

Paslauga teikiama tik paslaugos gavėjo pasirinktoje įstaigoje (pvz., mokykloje)


Kalvarijos savivaldybės viešoji biblioteka

Atvykę į biblioteką įkvėpkite žinių, susipažinkite su namais, kuriuose gyvena knygos. Sužinokite kaip knygos išdėstytos lentynose, kokia bibliotekos struktūra ir taisyklės. Iš arčiau pažinę  bibliotekos erdves, ieškokite iš knygų pabėgusių  ir freskoje „Vaikystė“ pasislėpusių pasakų personažų. Pamatykite įvairiausias veikiančias parodas. Įkvėpti knygų ir parodų paslapčių, keliaukite į renginių salę, kurioje jūsų lauks knygos „draugo“ gaminimo edukacija. Nei vienas knygos mylėtojas neįsivaizduoja knygos be tokių aksesuarų, kaip knygos viršelis, skirtukas ar puodelis karštos arbatos su šaukšteliu. Šiuos „draugus“ pasirinktinai dekoruokite naudojant polimerinį molį, dekupažo techniką ar karoliukus ir taip išbandykite save kūrybiniame procese, pasitelkdami savo asmenines savybes, lavindami vaizduotę ir kūrybinį mąstymą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Tarp vartotojo ir kūrėjo. Vaidmenys, galia ir kultūra internete (Gyvai)

Technologijų teikiamos galimybės žmonijai džiugina. Visgi, kritiškai vertinti skaitmenizaciją būtina. Kritinis mąstymas yra šios edukacijos esmė: drauge apžiūrime skirtingą technologijų poveikį, kviečiant jomis naudotis sąmoningiau, kad nepadarytume žalos nei sau, nei kitam ar kitai. Kur ir kokios rizikos glūdi skaitmeninėje erdvėje? Kaip elgtis, kad jų išvengtum? O kaip – jei visgi nepasisekė?..

Jau šiandien gali pradėti vertinti skaitmeninį pasaulį kitaip ir kitaip jame elgtis – kad išliktume ir saugūs, ir pilietiški, ir kūrybiški.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Plungės rajono savivaldybės viešoji biblioteka

Klasė, atėjusi į edukaciją, padalijama į komandas po 4–5 jaunuolius. Kiekvienai komandai duodamas Plungės parko žemėlapis su pažymėtais objektais bei užduočių lapas. Užduotys atliekamos aplankant žemėlapyje pažymėtus objektus (kai kurioms atlikti reikalinga QR kodų skaitymo programėlė, įdiegta mobiliuosiuose telefonuose), bibliotekoje turimos hologramos, VR akiniai, padedantys aplankyti virtualią oranžeriją ir kt.). Po to komandos pasitikrina įgytas žinias viktorinoje. Apdovanojami nugalėtojai.


Alytaus Jurgio Kunčino viešoji biblioteka

Edukacija skirta vaikams, norintiems kūrybiškai susipažinti su trimis vaikų lietuvių literatūros kūrėjais, kurių kūryboje ypatingą reikšmę užima žmogaus ir gamtos ryšys, taip pat norintiems daugiau sužinoti apie augalų simboliką ir reikšmę lietuvių tautosakoje.
Ryšio su gamta formavimas ypatingai aktualus mieste gyvenantiems vaikams, rečiau laiką leidžiantiems užmiestyje, gamtoje.
Užsiėmimas susideda iš trijų dalių:
1. Susipažinimas, diskusija apie žmogaus ir gamtos santykį, asmeninių patirčių, nuomonių pasidalinimas. Vartomos botanikos enciklopedijos, mokomasi jose rasti norimą informaciją.
2. Pristatomi trys lietuvių literatūros vaikams kūrėjai (A. Matutis, P. Mašiotas, S. Paltanavičius),rašę/rašantys gamtos tematika. Visi jų kūriniai apie gamtą turi ir svarbų emocinį užtaisą, veikiantį skaitytojo jausmus. Vaikai gali pavartyti jų knygas.
Kalbamasi apie augalų reikšmę tautosakoje, mūsų kultūroje ir kasdieniniame gyvenime, mokiniams pavartyti duodamos bibliotekoje esančios tautosakos knygos.
3. Kūrybinės dirbtuvės. Mokiniai ant kartoninės lentelės nupiešia veidą su jų pačių pasirinkta emocija ir iš Dzūkijos regione randamų augalų kuria žydinčias šukuosenas (šaltuoju metų laiku naudojami džiovinti augalai ir/arba, naudodamiesi enciklopedijomis, juos piešia patys vaikai). Vyksta edukacijos apibendrinimas, klausimai/atsakymai.
Edukacija puikiai tinka netradicinėms lietuvių kalbos pamokoms.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Socialinė, emocinė ir sveikos gyvensenos kompetencija


Nacionalinis muziejus Lietuvos Didžiosios Kunigaikštystės valdovų rūmai

Užsiėmimo tikslas – supažindinti su XIII–XV a. karine kultūra, atskleidžiant Šiaurės Kryžiaus karų specifiką, palyginti Lietuvos Didžiosios Kunigaikštystės karių ir jų priešininkų Vakarų Europos riterių karybą ir jų sąveiką. Taip pat aptariama Vakarų Europos riterių kultūra (ginkluotė, žemėvalda, kodeksas) ir jos įtaka Lietuvos Didžiosios Kunigaikštystės visuomenei. Per užsiėmimą dalyviai sužinos, kuo skiriasi lietuvis karžygys nuo kryžiuočio riterio.  Aptarsime lietuvių karžygių, kartais vadinamų sausumos vikingais, ginkluotę, žygių maršrutus ir pergales. Nagrinėdami ekspozicijose saugomus ginkluotės pavyzdžius ir paveikslus susipažinsime su ryteryste viduramžiais – kaip buvo tampama riteriu Vakarų Europoje, kokias privilegijas ir pareigas žmogus įgydavo įgydamas riterystę. Bus kalbama apie riterystės kultūros atsiradimą Europoje, jos klestėjimo laikus, riterio gyvenimą, riteriškumo principus, įšventinimo ceremoniją. Patyriminei veiklai, vaizduotės žadinimui pasitelkiama lietuvių karių šarvuotė, ginklai, skydai, atkurti pagal senąsias technologijas. Dalyviai turės galimybę apžiūrėti autentiškus ir pačiupinėti pagal istorinius analogus atkurtus šarvus, kalavijus, šalmus. Užsiėmimas vedamas naudojant pažintinio pasakojimo, aktyvaus tyrinėjimo, analizės metodus, skirtas padėti mokiniams suvokti žmonių gyvenimo būdo specifiškumą viduramžių Europoje.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Spektaklis vaikams „Didelė lietuviška pasaka“

Tikslas ir uždaviniai – supažindinti vaikus su lietuviškų pasakų pasauliu, atskleidžiant mitologiniuose siužetuose užkoduotą liaudies išmintį, paskatinti vaikų kūrybišką mąstymą ir socialinio bei emocinio pažinimo lavinimą.
Vieną vakarą, mamai išėjus į šokių pamoką, prižiūrėti trijų anūkų ateina du seneliai: rimtasis Juozas ir linksmasis Juozukas. Ir vienas, ir kitas senelis turi skirtingą požiūrį į savo „pareigas“, tačiau netrukus jie abu yra įviliojami į vaikų fantazijų pasaulį. Tuomet įprasti namai pavirsta stebuklinga, kartais net gąsdinančia vieta, kur susirenka skirtingų pasakų veikėjai.
Vaikai lengvai atpažins situacijas ir personažus iš tokių visiems gerai žinomų pasakų kaip „Eglė žalčių karalienė“, „Dvylika brolių juodvarniais lakstančių“, „Dangus griūva”, „Kaip žmogus velnią apgavo“, „Trys broliai“, „Skraidantis laivas“, „Lukošiukas“. Spalvingo, išradingo ir įspūdingais efektais prisodrinto spektaklio centre – jauniausias anūkėlis, kuris tą vakarą patiria daugybę išbandymų ir nuotykių. Grįžusi namo mama randa ne tik „aukštyn kojomis“ apverstus namus, bet ir draugiškai susivienijusią šeimyną. O jaunėliui pagaliau paaiškėja, kad ne tik pasakose, bet ir kasdienybėje svarbu ne pati laiminga pabaiga, o žinojimas, kad šeimos vienybė yra ta jėga, kuri visada padės įveikti didžiausius priešus ir baimes.
Numatomas poveikis – dalyvavimas spektaklyje prisidės prie kultūrinių įpročių formavimo, kultūrinio identiteto ir vertybinių nuostatų stiprinimo, įgyta patirtis padės ugdymo procesuose.
Režisierė - Eglė Kižaitė
Dramaturgė – Monika Baranauskaitė
Scenografė ir kostiumų dailininkė – Laura Luišaitytė
Kompozitorius - Pijus Narijauskas

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Šiuo metu įprastose mokymo programose naudojami metodai nėra pakankamai veiksmingi socialiniams ir emociniams gebėjimams ugdyti. VšĮ " Virsmo studija" pasiekė puikių rezultatų vykdydama ugdymo projektus, su kryptingai parinktomis asmenybės ukdymui skirtomis temomis, taikydama inovatyvius metodus. Programos tikslas – kūrybos procese skatinti vaikus išreikšti bei įvardinti savo mintis ir jausmus, vystyti kūrybiškumą, stiprinti savivoką ir savivertę, ugdyti bendravimo įgūdžius. Programa skirta moksleiviams, kurie nori pažinti save, suprasti savo emocijas, nori išmokti saugiai jas išreikšti, rūpi santykis su kitais. Užsiėmimų metu įvairiais kūrybiniais, neuroedukaciniais bei dailės terapijos metodais, grupiniu darbu, individualiais pokalbiais, įvairia vaizdo terapijos technika, koliažais, kūrybinių idėjų generavimu (smegenų šturmas, spontaniškas piešimas, spontaniškas rašymas, vizualizacija), laisvųjų asociacijų metodu, filosofiniu bei diskusijų metodu, dalyviai mokomi atpažinti ir suvokti savo emocijas ir jausmus (sąvimonė), išveikti savo emocijas, valdyti emocijas (savitvarda), vadovautis savo emocijomis ir jausmais, atpažinti savo ir kito asmenines ribas, pasitikėti savimi, kurti ir išlaikyti tarpusavio santykius, suprasti, kodėl vienu žmogumi galima pasitikėti, o kitu – ne, suprasti, kas yra tolerancija, pagarba ir orumas, gebėti priimti etiškus sprendimus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Vabzdžių karalystė (Lietuvos zoologijos sode)

Lietuvos zoologijos sodas kupinas smulkios gyvybės - vabzdžių, išmargintų raštais, spalvomis ir tekstūromis. Susipažinsite su šia įvairove bei reikšme įvairiose kultūrose, svarbą gamtoje ir mitybos grandinėje. Suprasite vabzdžių vystymosi ypatumus žaisdami žaidimus. Išgirsite apie įdomius reiškinius gausiame vabzdžių pasaulyje. Labai iš arti stebėsite Madagaskaro tarakoną "Zazu", gyvalazdę "Žirnę ir kitus gyvūnus. Išsiaiškinsime, kas padėtų tausoti jų natūralią aplinką. Pristatysime retą Lietuvoje gyvenantį ir vaisiais kvepiantį vabalą – niūriaspalvį auksavabalį.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


"Kačių gentis" V.Kavaliauskienės katinų muziejuje.

Mokiniai susipažins su V.Kavaliauskienės katinų muziejuje esančiais eksponatais, sužinos įvairių istorijų, įdomybių  apie katinus. Skirtos užduotys leis pažinti ir surasti įvairius personažus, kuriuos mokinai jau žino: Batuotąjį katiną, Garfildą, Egipto kates, Maneki Neko ir kt. Jie patys galės pasakoti jau žinomas istorijas, įdomybes. Bus pateikiamos įdomybės apie katinų gyvenimą, kūno sandarą, įpročius, ,,kalbą" ir pan. Susipažinsime su muziejuje gyvenančiais katinais, pamaitinsime juos, paglostysime, aptarsime jų charakterio savybes. Tada atliksime kūrybines užduotis: kiekvienas mokinys taps ,,Kačių genties" nariu. Reikės pasiskirstyti rolėmis. Mokiniai išsitrauks lapus, kuriuose bus aprašyti ir pavaizduoti katinai: genties vadas, medžiotojas, paukščių užkalbėtojas, žvejys, bastūnas, šoklys ir t.t. Visi gaus atskirą personažo vaidmenį, turės pasistengti jį perteikti. Bus pateikti tų atstovų grafikos darbai, kuriuos reikės nuspalvinti įvairiomis spalvomis. Taip kiekvienas pabaigs ir sukurs meno kūrinį, kurį parsineš namo.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Autentiškoje Žemaitijos kaimo ekspozicijos aplinkoje mokiniai tarsi laiko mašina nusikelia į XIX a. pabaigą, Advento laikotarpį Žemaitijos kaimo sodyboje. Senoje troboje jaukią šilumą skleidžia koklinė krosnis, kambario vidury sotvi stalas, egutė. Susėdus aplink stalą diskutuojama apie senąsias Advento tradicijas ir papročius. Įsigilinama į Kūčių vakaro prasmę, patiekalų reikšmę, jų paruošimo būdą. Drauge su edukatoriumi gaminama improvizuota Kūčių vakarienė, vaikai skatinami dalintis mintimis apie tradicijų puoselėjimą jų aplinkoje. Aptariama Advento laikotarpio burtų tradicija ir buriama – vaikai lieja vašką, iš jo figūrų kuria šešėlių teatrą, spėjama ateitis. Iš natūralių medžiagų: eglės ir pušies kankorėžių, linų stiebelių, šiaudų, popieriaus gaminami namų ir kalėdinės eglutės puošybos elementai. Užsiėmimo tikslas - per tradicijų ir gyvenimo būdo pažinimą, skatinti mokinius suvokti savo kultūrinę tapatybę, tradicijų ištakas, ugdyti savivertę ir kurti kokybiškų pramogų poreikį. Uždaviniai: ugdyti gebėjimą palyginti, kūrybingą santykį su laisvalaikiu, išmokyti senųjų tradicinių žaidimų; išmokti pagaminti kai kuriuos tik Žemaitijos regionui būdingus Kūčių vakarienės patiekalus; pažinti ir vertinti savo krašto kultūros paveldą ir tradicines vertybes šių dienų kontekste. Metodai: diskusija, klausimai-atsakymai, tiesioginis pažinimas, palyginimas, aktyvi veikla.


Kvapnaus atviruko kūrimo procese naudosimės dailės terapiniais metodais ir fantazuosime, kaip kvepia baimė, liudesys, meilė ar kitos emocijos. Jeigu nupieštą baimės abstrakciją pakvėpinsime mandarinais ar meduoliais, galbūt ji pasidarys linksma, jauki ir džiugi? Į kūrybinį procesą integruosime emocijų pažinimą, jų valdymą, motoriką, kūrybingumą ir pasigaminsime kvapnų suvenyrą - spalvotą emocijų atviruką.

Dainų švenčių metai; NATO ir Europos sąjungos metai


Edukacinio užsiėmimo metu mokiniai bus supažindinti su XIX a. pab. - XX a. pr.  vaikų kasdieniu gyvenimu, juos supančiais daiktais, tradicijomis, kultūrine aplinka.  Pamokos metu pristatomos senųjų žaislų rūšys ir jų įvairovė;  apibūdinami žaislų gamybos procesai bei medžiagos iš kokių jie buvo gaminami; lyginami senieji žaislai su dabartiniais; rodomi žaislų pavyzdžiai nuotraukose bei gyvai;
demonstruojami žaislų veikimo principai ir leidžiama išbandyti praktiškai.
Užsiėmimo metu vaikai savarankiškai pasigamina ir dekoruoja senuosius žaislus - ūžę ir vilkelį.
Domėjimasis praeitimi, tradicijų pažinimas, patirtis bei įvairios kūrybinės idėjos atskleis mokinių kultūrinį sąmoningumą. Tradicijų pažinimas ir atgaivinimas (žaislų gamyba) skatins jų išsaugojimą ir perdavimą ateinančioms kartoms.


ILIUSTRACIJŲ PASAULYJE: Knygos personažo kūrimas – tai edukacinis praktinis užsiėmimas, kuriuo metu dalyviai bus trumpai supažindinti su iliustracijos pagrindiniais aspektais ir vaidmeniu knygoje, didesnį dėmesį atkreipiant į istorijos pagrindinį veikėją, esminius bruožus, kuriuos atskleidžia tekstas. Užsiėmimą ves ir savo kūrybine patirtimi bei įgūdžiais dalinsis profesionali dailininkė-iliustruotoja Marija Giliova. Užsiėmimo metu bus pristatyta paprasta schema, kuria vadovaujantis galima sukurti unikalų personažą (pagrindinį veikėja), per didį, formą, kompozicijos elementus, spalvą ir jų derinį. Atlikdami kelias kūrybines užduotis, kartu atsitiktinai surasime neįprastus žodžių junginius, busimo veikėjo pagrindinius bruožus ir savybes. Dirbdami su tekstu, mokiniai bus skatinami vadovautis savo vaizduote, pasitelkti unikalius kūrybinius gebėjimus, žinias bei užsiėmimo metu pristatyta informacija. Aptarsime simbolių reikšmes ir mokysimės vaizdo bei simbolių pagalba „užkoduoti pagrindinę žinutę“. Užsiėmimo metu, kiekvienas dalyvis turės galimybę sukurti savo personažą ar kelius jo variantus. Kilus klausimams ar susidūrus su „kūrybos iššūkiais“, dalyviams bus suteikta profesionalios dailininkės-iliustruotojos pagalba. Šis užsiėmimas suteikia galimybę saviraiškai, atskleidžia unikalų kiekvieno mokinio požiūrį bei teksto suvokimą, pažadina vaizduotę. Taip pat ugdo gebėjimą „perskaityti“ vaizdus ir geriau suprasti teksto esmę, jį interpretuoti. Ugdo meninius įgūdžius ir suteikia naujas žinias, kurios ugdo gebėjimą spręsti problemas ar išskylusius iššūkius kūrybiškai, netradiciniu būdu, ieškant daugiau galimybių. Taip pat, plečia kultūrinį akiratį, moko pažiūrėti kitu kampu, interpretuoti ir vertinti turimą informaciją. Veiklos metu patiriamos teigiamos emocijos leidžia plėtoti mokymosi mokytis kompetenciją, suteikiant naujų žinių ir įgyjant naujų patirčių.


Šiaulių rajono savivaldybės kultūros centras

Edukacija "Prakalbink medį" skirta ugdyti asmenybes suvokiančius save, kaip etnokultūros puoselėtojus.
Edukacijos metu dalyviai bus supažindinti su meninės drožybos meno šaka. Taip pat mokiniai turės galimybę pasigaminti namų apyvokos  reikmenų ir suprasti, kaip kūrėjo rankose medis virsta
2. Namų apyvokos reikmenų gamyba;
3. Refleksija.


Kokias istorijas mena senosios Pasvalio kapinės...

P. Avižonio (anksčiau Kapų) gatvės kapinės uždarytos 1949 m. Pačiame Pasvalio miesto centre jas supa aukšti seni medžiai ir juodųjų kovarnių kolonijos. Šių dienų moksleiviai retai čia užsuka, nebent pakviesti mokytojo entuziasto... Ekskursijos metu, pasakodami apie čia palaidotus žmones, padėsime moksleiviams geriau pažinti praėjusių amžių istoriją, o išlikusios nuotraukos padės geriau įsivaizduoti, kaip viskas atrodė praeityje. Lankydamiesi kapuose prisiminsime garsiuosius Medinių kaime gimusius Vileišius, prof. oftalmologą Petrą Avižonį ir jo artimuosius, žymų Pasvalio krašto knygnešį Kazį Gumbelevičių bei kitus į amžinybę išėjusius kraštiečius. Prisimindami palaidotus žmones, kartu atkreipsime dėmesį ir į antkapius, aptinkamus šiose istorinėse kapinėse. Autentiški tipiniai kario kryžiai kvies pagerbti 1919–1920 m. Lietuvos Nepriklausomybės kovose žuvusiųjų atminimą. Prie knygnešio K. Gumbelevičiaus kapo mokiniai gauna užduotį – aplankyti paminklą knygnešiams ir namą Vaškų gatvelėje su išlikusiomis knygų slėptuvėmis durų staktose, Ši ekskursija primins tuos, kurie gyveno ne sau, o dėl mūsų visų giedresnės ateities.


“Surask savo džiazą” – tai nuotolinis tradicinio džiazo muzikos koncertas, tiesiogiai transliuojamas iš muzikanto profesionalios studijos, taip pat papildytas edukacinėmis veiklomis bei multiinstrumentalisto Remio Rančio patirties pasidalinimu apie savo kūrybinį kelią. Mokiniai bus supažindinami su džiazo muzikoje populiariais instrumentais: soprano saksofonu, alto saksofonu, baritoniniu saksofonu, pianinu, fleita, melodionu, gitalele bei perkusija. Trumpai pristatoma šių instrumentų kilmė bei išskirtinės jų savybės bei pritaikymas džiazo stiliaus muzikoje. Koncerto repertuare skamba ir originalios R. Rančio kompozicijos ir laiko patikrinti klasikinio džiazo muzikos kūriniai, kuriuos grojo garsiausi JAV bei Lietuvos tarpukario orkestrai. Taip pat edukacijos metu pristatomi garsūs JAV džiazo kūriniai, kuriuos Lietuvos muzikantai savitai interpretuodavo ir atlikdavo lietuvių kalba. Edukacijos tikslas – supažindinti mokinius su džiazo muzikos kilme, raiškos būdais, muzikos instrumentais ir taip pat jiems suteikti galimybę išbandyti įvairias ritmines kompozicijas, improvizuoti, siekiant  lavinti ritmo pojūtį, koordinaciją bei pasitikėjimą savimi.

Edukacijos esminė žinutė, kad kūrybingai panaudojus net ir labai paprastą muzikos instrumentą galima sukurti nekasdienes patirtis ir tapti laisvesniais, improvizuoti gebančiais asmenimis.

Remis Rančys – Lietuvos ir tarptautinėje muzikos scenoje puikiai žinomas muzikantas,  multiinstrumentalistas, džiazo kūrėjas bei edukatorius. Jis taip pat užsiima edukacine veikla – per daugiau nei penkerius metus Lietuvoje bei užsienyje R. Rančys surengė apie 200 muzikos edukacinių užsiėmimų vaikams ir suaugusiesiems.


Pokario laisvės kovos ir genocidas Klaipėdos regione

Užsiėmimo metu moksleiviai susipažins su vizualine, tekstine medžiaga apie tremtį ir rezistenciją Klaipėdos regione.Apie tremtį šios potemės: trėmimo priežastys ir mastai, organizatoriai, 1941 m. trėmimai ir jų statistika bei ypatumai; pokario trėmimai, jų kryptys; gyvenimas tremtyje, netektys. Trumpai apie politinius kalionius. Apie rezistenciją šios potemės: trumpa priešistorė, partizaninės struktūros, ginkluotė, spauda, bunkeriai ir slėptuvės, ryšininkai, KGB struktūros. Diskusijos metu bus lyginamos praeities ir dabarties genocido, represijų, smurto apraiškos, mąstoma, kokios priemonės tada ir dabar galėtų mažinti smurtą.
Lauko ekspozicijoje- partizanų bunkerio (kopija) ir tremties vagono (originalas) lankymas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Per įtraukų edukacinį užsiėmimą "Kodėl skrenda lėktuvas?" mokiniai pagilins žinias apie aplinką veikiančias jėgas, fizikos dėsnius, lėktuvų dizaino tendencijas, jų formas. Veikla vykdoma pritaikant edukacinio užsiėmimo turinį ir priemones pagal mokinių amžių. Dalyviai supras dešimtmečių ir šimtmečių, daugybės žmonių darbo, gyvybių praradimo "kainą", kol skraidymas žmonijai tapo įprastu ir kasdieniu reiškiniu. Susipažindinsime, nuo ko prasidėjo aviacija, kaip vystėsi ir plėtojosi jos raida, kol buvo sukonstruotas pirmas lėktuvas pasaulyje.
Mokiniai turės galimybę „pasimatuoti“ piloto kėdę, t.y., valdyti  muziejuje esantį skrydžio imituoklį. Imituoklis skirtas susipažinti su orlaivio valdymo ypatumais, o patyrusiems – pasitikrinti savo žinias. Programinė įranga leidžia keisti skrydžio sudėtingumą priklausomai nuo pilotuojančio asmens pasiruošimo.


Spektaklis "Žvejelio Lipnikėlio nuotykiai"

Lietuvių liaudies pasakos labai tiksliai ir aiškiai nubrėžia kiekvieno personažo elgesio priežastis ir pasekmes, kas yra gera ir kas bloga, tačiau vien peskaityta pasaka moderniems vaikams nebedaro įspūdžio. Šiame spektaklyje Lipnikėlis - dabartinis vaikas, besinaudojantis išmaniu telefonu, gyvenantis šiuolaikiniame mieste. Spektaklyje, kaip ir pasakoje ar realiame gyvenime, Lipnikėliui tenka rinktis, kur tiesa, kur melas, jis suklysta ir bando rasti išeitį iš kelblios situacijos... Dabartinis gyvenimas vaikams kaip tik ir kelia teisingo pasirinkimo iššūkius, kuriuos spręsti padeda... pasakos!
Spektaklio pagrindu tapo lietuvių liaudies pasaka apie Lipnikėlį: vaiką, kuris mėgsta žvejoti ir kuriam mama atneša pietums košės. Laumė ragana, paploninusi liežuvį, prisivilioja Lipnikėlį ir susiruošia jį kepti. Tačiau Lipnikėliui pavyksta raganą apgauti ir jis pasislepia medyje. Ragana susiruošia medį nukirsti, bet Lipnikėlį išgelbsti žąsys…
  Ši pasaka spektaklio interpretacijoje persikelia į mūsų laikų kiemą, kuriame esančiame baseinėlyje ir žvejoja šiuolaikinis Lipnikėlis. Ragana – tai kaimynė iš pirmo aukšto, kurią išvargino Lipnikėlio keliamas triukšmas, vis šaukiant žuveles. Į spektaklio veiksmą  įtraukiami ir žiūrovai, nes kartu su jais ir žvejosime, ir košę virsime, ir Lipnikėliui patarinėsime, kaip suktis iš bėdos…  Scenografija ir scenos objektai - lėlės irgi bus kuriami panaudojant sumodernintas senasias technikas – rištus tinklus, iš vytelių pintus bučius, dabar naudojamus namų apyvokos daiktus, kurie virsta spektaklio personažais.


Edukacinis užsiėmimas skirtas senojo Lietuvos amato (VIII-XVIII a.) - odininkystės ir senųjų odinių dirbinių produkcijos - pažinimui. Trumpos paskaitos metu supažindinama su odininkystės ir odinių dirbinių įvairove remiantis archeologiniais ir istoriniais duomenimis. Paskaitos metu naudojama vaizdo prezentacija ekrane bei gausi įvairių laikotarpių archeologinių radinių rekonstrukcijų kolekcija. Bus galima išmėginti įvairių odinių dirbinių rekonstrukcijas. Taip pat moksleiviai išmoks atkurtos viduramžinės odos pynimo technikos. Pagamins odinę "Draugystės apyrankę", kuria apsikeis su savo klasioku (-e).


Vilkaviškio rajono Suvalkijos (Sūduvos) kultūros centras-muziejus

Linoraižinys – vienas seniausių Lietuvoje spaudos būdų. Užsiėmimo metu trumpai pristatomos įvairios grafikos technikos. Dalyviai supažindinami su muziejaus fonduose
saugomais dailininkės M. B. Stankūnienės medžio raižiniais, jų tematika. Supažindinami su grafikos kūrimo įrankiais, išklauso darbo saugos instruktažą. Ant linoleumo kiekvienas dalyvis kuria savo piešinį, jį išraižo specialiais kaltais. Išraižyta linoleumo klišė padengiama specialiais dažais ir atspaudžiama ant popieriaus specialiu grafikos presu. Kiekvienas dalyvis
sukuria unikalius meno kūrinius. Nepriklausomai nuo dalyvio amžiaus, linoraižinio kūrimas nustebina netikėtu rezultatu, moko kantrybės ir susikaupimo. Užsiėmimo pabaigoje trumpai pristatomi ir aptariami sukurti darbai. Užsiėmimo temą galima derinti, atsižvelgiant į metų laiką, kalendorines šventes.


Telšių rajono savivaldybės Karolinos Praniauskaitės viešoji biblioteka

Edukacijos tikslas:
Ugdyti kūrybinę bei pažintinę kompetencijas, padedančias jaunam žmogui atrasti savo gebėjimus bei geriau orientuotis kūrybinės raiškos įvairovėje.
Edukacijos metu mokiniai:
1. Išbandys minkštos pastelės technikos galimybes.
2. Ieškos sąsajų tarp savo kūrybinio bandymo ir pasirinktų poezijos žodžių.
3. Sukurs unikalų skirtuką knygai.
4. Taps kūrėjais, gebančiais lengvai įsitraukti į kūrybinę veiklą, galinčiais lanksčiai, geranoriškai ir be išankstinės nuomonės priimti savo bei kitų kūrybinius ieškojimus, reflektuoti savo patirtį.
Edukacijos turinys nukreiptas į tarpdalykinę integraciją, dailės raiškos ir literatūros, vaizdo ir žodžio sintezę.
Edukacijos metu suteikiama galimybė ne tik pagilinti dailės dalyko žinias, atrasti smagią, kūrybinę saviraišką išlaisvinančią, terapinį poveikį turinčią minkštos pastelės techniką, bet ir naujai pažvelgti į žodžio meną – poeziją.
Užsisakydami paslaugą, pedagogai gali pasitelkti edukaciją, siekdami pagilinti mokinių  formaliojo ugdymo žinias – nurodyti poetą ar konkrečius eilėraščius, remdamiesi ugdymo programa.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Edukacinė ekskursija "Šv. Kalėdų paslaptys"

Artėjant gražiausiai metų šventei – Šv. Kalėdoms, kviečiame leistis į netikėtumų ir stebuklų paiešką! Šv. Kalėdos neįsivaizduojamos be po papuošta žaliaskare pūpsančių dailiai įpakuotų dovanų. O ar kada nors pagalvojote,   kam turime būti dėkingi už kalėdinių dovanų tradiciją? Kas paskatino kurti prakartėles – Betliejaus tvartelio, kuriame gimė kūdikėlis Jėzus, prototipą? Kur ir kada buvo papuošta pirmoji Kalėdų eglė? Kaip buvo puošiamos žaliaskarės ir ką simbolizavo tie papuošimai? Ir galiausiai, kokios Kalėdos be gausaus vaišių stalo! Ar žinote, kokiomis gėrybėmis būdavo nukrautas LDK didikų kalėdinis stalas, kaip atsirado tradiciniai Kūčių ir Kalėdų patiekalai bei kaip Šv. Kalėdas sutikdavo mūsų seneliai? Kaip Kalėdų laikotarpį paminėdavo skirtingų kultūrų vilniečiai: katalikai, protestantai, stačiatikiai, judėjai ar musulmonai? Apie visą tai ir dar daugiau – nuotaikingoje ir intriguojančioje šventinėje edukacinėje  ekskursijoje „Šv. Kalėdų paslaptys“!
DĖMESIO! Ekskursija vedama nuo gruodžio mėn. pradžios iki sausio mėn. vidurio.


Smėlis yra naudingoji iškasena naudojama įvairiose srityse. Smėlis naudojamas  stiklo, keramikos, porceliano, metalo  gamyboje bei statybose.  Šioms sritims labiausiai tinka kvarcinis smėlis, kuris turi daugiau nei 90 procentų kvarco mineralų.  Kvarcinis smėlis turi daugybę panaudojimo būdų ir mene. Nuo seniausių laikų smėlis naudojamas smėlio tapybai, smėlio skulptūroms, mozaikai, smėlio laikrodžiams, dekoratyviniuose dirbiniuose, keramikos ir stiklo gamyboje. Edukacijos metų ištyrinėsime iš smėlio pagamintus meno kūrinius, apžiūrėsime smėlio mėginius, ištirsime smėlio savybes ir pasigaminsime stiklo sagę.
Išklausę teorinę dalį mokiniai susiskirstys į komandas. Į komandas susiskirstys žaisdami žaidimą "Kur naudojamas smėlis?". Žaidimo tikslas įtvirtinti teorinėje dalyje išgirstą informaciją. Komandos dirbs klasėje įkurtoje laboratorijoje. Kiekvienai komandai bus paruoštos laboratorinės priemonės (smėlio mėginiai, kolbos, mėgintuvėliai). Tiriamojoje dalyje ištirs smėlio savybes, nustatys jų rūšį, išmoks atpažinti kvarcinį smėlį. Atliks eksperimentą su impregnuotu smėliu. Eksperimentų metu vaikai bus mokomi kelti hipotezes, nusakyti rezultatus, formuluoti išvadas.
Kūrybinės veiklos dalyje mokiniai dirbs individualiai. Kiekvienas pasigamins stiklo sagę. Vaikai skatinami mąstyti, kodėl mokėmės apie smėlį, o gaminame stiklinę sagę. Kuo stiklas susijęs su smėliu? Edukacijos metu nuolat ieškome sąsajų tarp aplinkoje esančių daiktų ir smėlio.
Metodai: eksperimentas, kortelių žaidimas, diskusija, sagės gamyba, piešimas.
Priemonės: kvarcinis smėlis, impregnuotas kvarcinis smėlis, vanduo, kolba, šaukštelis, stikliniai kristalai (kabišonai), klijai, spalvinimo priemonės, popierius, sagės.


Muzikinis koncertas „Nuotaikinga popmuzikos istorija”

XX amžiaus populiariosios muzikos raida yra labai įvairi ir įtraukia daugybę skirtingų muzikos stilių ir žanrų. Šis amžius atnešė revoliuciją muzikos pramonėje – technologinės naujovės ir socialiniai pokyčiai, kurie turėjo didelę įtaką populiariosios muzikos vystymuisi. Muzikinio edukacinio koncerto metu papasakosime moksleiviams XX a. populiariosios muzikos gimimo ir raidos istoriją. Koncerto metu moksleiviai girdės gyvai atliekamą XX a. popmuziką. Muzikinę kelionė pradėsime nuo regtimo, o po to seks džiazas, rokenrolas ir Elvis Presley, neapsieisime be The Beatles ir The Rolling Stones, o tada rokas ir disko muziką.. Ir tai dar ne viskas. Šis koncertas bus nuostabi muzikinė kelionė po XX a. su visiems gerai žinoma ir mylima popmuzika. Šio koncerto metu moksleiviai ne tik klausysis gyvai atliekamų populiariosios muzikos kūtinių, bet susipažins su muzikinėmis priemonėmis, kurios leis geriau suprasti popmuzikos žanrų ypatumus ir šiuolaikinės muzikos kalbą. Moksleiviai girdės The Beatles, Rolling Stone, Michael Jackson, Bob Marley, Frank Sinatra, David Bowie, Pharrell Williams ir kitų populiariosios muzikos atlikėjų kūrinius. Koncertas truks 60 minučių. Koncerto metu moksleivius skatinsime aktyviai bendrauti, užduoti ir atsakyti į klausimus. Moksleiviai mokinsis identifikuoti ir suprasti skirtingus muzikos stilius, muzikinius elementus, tokius kaip melodija, harmonija, ritmas ir formos. Šis edukacinis koncertas ugdys  moksleivių kritinį mąstymą ir gebėjimą analizuoti muziką.


Keiksmažodžiai vartojami skirtingais tikslais: siekiant įžeisti, pažeminti, kaip neigiamų emocijų išraiška; kaip neigiamą atspalvį kokiam nors elgesiui suteikiantis žodis; kaip vaizdingo pasakymo dalis nekultūringoje kalboje; kaip stilistinė priemonė grožinėje literatūroje ir t. t. Šiandieninio gyvenimo realija yra tokia, kad necenzūrine kalba kalbantys jaunuoliai jau nieko nestebina. Tai priklauso ir nuo socialinės terpės, ir nuo išsilavinimo lygio, vidinės kultūros. Lietuviškų keiksmų retai beišgirsi. Dažnai nesusimąstoma, kodėl, kokiu tikslu keiksmažodžiai vartojami. Tiesiog vos ne po kiekvieno žodžio įterpiamas keiksmažodis tampa „vaizdingos“ kalbos dalimi ir būtinybe. Ar daug žinote lietuviškų keiksmažodžių?


Spektaklis "Arklio Dominyko meilė" (pagal V. V. Landsbergį)

Ar gali Lietuvos laukų arkliukas įsimylėti rugiagėlę? Atrodo – visiška nesąmonė. Bet juk meilė – baisiai paslaptingas jausmas ir ko tik jis neprikrečia. Taip ir arklys Dominykas – visiškai netyčia nejučia įsimylėjo Rugiagėlę. Ir jiems buvo gera kartu, kol neatėjo Šalna. Teko Dominykui keliauti net į Afriką, kad perduotu linkėjimus rugiagėlių pievai, laiku sugrįžtu namo ir pavasarį vėl pasodintų savo Rugiagėlę. Keliaudamas Dominykas sutiko chuliganą krokodilą, verslininką kupranugarį,  pamaivą beždžionę, svajotoją begemotą Nikodemą, geraširdę  dramblienę  Pilipavičienę... Kiekvienas iš šių personažų turi savo charakterį, lengvai atpažįstamą ir žmonių pasaulyje.
Nugalėjęs visus sunkumus, arklys Dominykas grįžta ankstyvą pavasarį į gimtąją Lietuvą, kad vėl pasėtų savo rugiagėlę, kad vėl galėtų džiaugtis savo gimtąja pieva, senuoju ąžuolu... Rugiagėlė šioje istorijoje įkūnija kiekvieno iš mūsų svajonę, dėl kurios galima nukeliauti ir į pasaulio kraštą, tačiau ir primena, kad po visų kelionių  reikia sugrįžti namo pas savo mėlynžiedę Rugiagėlę.
Jaukus, šiltas, jautrus spektaklis pagal V. V. Landsbergio knygą tinka visiems – ir visai mažiems, ir ūgtelėjusiems, ir net visai suaugusiems. Spektaklis interaktyvus – vaikai dalyvauja spektaklio veiksme, skatinami mąstyti ir patarti personažams, gali aktyviai reikšti emocijas.
Spektaklio tikslas - formuoti vaikų vertybių skalę, ugdyti gerumo, atjautos, ištikimybės, meilės jausmus, mokantis mylėti savo Tėvynę.


Šioje edukacijoje mokiniai sužinos apie iš Vokietijos kilusio architekto Karlo Lorenco XIX a. projektuotų pastatų (rūmų, oficinų, pagrindinių vartų) architektūros ypatybes, kam jos buvo naudojamos. Dvaro viduje pamatys pagal išlikusią istorinę medžiagą restauruotas pokylių salę ir biblioteką; susipažins su atkurtomis autentiškomis detalėmis (gipso lipdiniais, medžio drožiniais ir kt.).
Praktinėje dalyje mokiniai galės pasijusti restauratoriais – pasirinkę tam tikrą formelę, pritaikytą gipso lipdiniams lieti, turės galimybę patys iš gipso išlieti salės puošybos elementą (augalinį motyvą, ornamentą ir pan.), kurį parsivežę papuoš namus.


Programa „Edukinas“ skirta 1-12 klasių mokiniams, kurios tikslas – plėsti dalyvių kultūrinį akiratį bei patirčių įvairovę, ugdyti kritinį mąstymą ir kūrybingumą, stiprinti kultūrinį identitetą ir sąmoningumą, naudojant kiną kaip priemonę. Kino teatras „Pasaka“ programos dalyviams siūlo rinktis iš edukacijai pritaikytos filmų programos, kurią sudaro daugiau nei 40 nuolat atnaujinamų Lietuvos ir užsienio kūrėjų filmų. Programoje pateiktuose filmuose nagrinėjamos moksleiviams aktualios temos apie draugystę, pritapimą, išskirtinumą, pažinimą ir t.t. Filmų dėka mokiniai supažindinami su įvairiomis kultūrinėmis, istorinėmis, gamtos pažinimo, socialinėmis ir kitomis tematikomis. Išsirinkti aktualią temą atitinkantį filmą padės jo aprašymas, kuriame pateikta informacija apie filmo turinį, kokiai amžiaus grupei jis yra skirtas, jo trukmė ir pritaikymas konkrečiai dėstomai disciplinai. Patariama kokiomis temomis galima būtų diskutuoti su mokiniais pažiūrėjus filmą. Geresniam filmo suvokimui siūlome profesionalaus moderatoriaus paslaugą – diskusiją iš karto po peržiūros, kurios metu mokiniai turi galimybę įsigilinti į matytą filmą, mokytis jį analizuoti, interpretuoti, priimti kito nuomonę, užduoti klausimus ir taip aiškintis dviprasmiškas situacijas. Siektinas rezultatas – emociškai intelektualus, aplinkai ir detalėms atidus, kūrybiškas, sąmoningas, plataus akiračio, kritiškai mąstantis ir meniškai jautrus mokinys. Daugiau informacijos galite rasti svetainėje https://www.edukinas.lt/.

Klaipėdos krašto metai; Lietuvos sostinės Vilniaus ir Gedimino laiškų metai


Kuo mažesni vaikai, tuo rimtesni jų žaidimai... Edukacijoje, skirtoje smalsiems 7-9 metų tyrinėtojams, keliausime laiku 150 metų atgal ir atrasime žymaus Lietuvos veikėjo Jono Šliūpo vaikystės svajones ir žaidimus. Pasitelkę kūno pojūčius ir galingiausią mažųjų ginklą – vaizduotę – tyrinėsime neatrastas žemes ir svarstysime, kaip pasaulį matė ir jautė XIX a. pabaigos vaikai. Ir įsitikinsime – niekada ne vėlu pradėti ir visada per anksti baigti svajoti, nes tai pati maloniausia mankšta pasaulyje.
Edukacinis užsiėmimas ugdys vaikų kritinio mąstymo ir kūrybiškumo, kultūrinę, socialinę, komunikavimo kompetencijas. Jis praturtins ugdymo procese įgytas geografijos, pasaulio pažinimo, lietuvių kalbos žinias ir meninės raiškos gebėjimus. Edukacijos metu kartu sieksime dekonstruoti vaikystės fenomeną jį atskleidžiant per skirtingų istorinių laikotarpių gretinimą. Mažieji edukacijos dalyviai empatiškai įsitrauks į šį kismo procesą, kuomet, prieš 150 metų, šis svarbus asmenybės formavimosi periodas tik buvo pradėtas suvokti iš esmės ir įgavo būdingus bruožus - teisę į žaidimus, rūpestį, lavinamąsi.


Edukacinė programa "Pasakų šalies svečiai"

Raseinių Marcelijaus Martinaičio viešoji biblioteka

Edukacijos "Pasakų šalies svečiai" tikslas – skatinti skaitymą ir domėjimąsi knygomis jaunesnio mokyklinio amžiaus vaikų tarpe, populiarinti grožinę literatūrą, plėsti vaikų akiratį, ugdyti kūrybiškumą ir formuoti vaikų vertybines nuostatas. Programos uždaviniai: 1. Pasinaudojant Informacinių paslaugų ir vaikų literatūros skyriaus fondais ir knygų bei lėlių – literatūrinių personažų parodos „Atėję iš knygų“ eksponatais, audio ir video šaltiniais, supažindinti renginių dalyvius su įvairios tematikos pasauline, klasikine ir šiuolaikine užsienio ir lietuvių vaikų literatūra. 2. Užsiėmimų metu organizuoti „Kūrybines dirbtuves“, kurių metu dalyviai pagilins savo žinias, ugdys fantaziją ir kūrybiškumą, atlikdami darbelius (pieš, kurs lėles – literatūrinius personažus, gamins knygų skirtukus) pasirinkta tema. Užsiėmimuose naudojami metodai: pasakojimas, pokalbis, skaidrių , lėlių demonstravimas, garsinis skaitymas, viktorina (mokymo platformoje "Kahoot"), kūrybinės dirbtuvės.


Online spektaklis  „Debesys“ (nuotolinė paslauga)

Režisierę ir dailininkę Aušrą Bagočiūnaitę Paukštienę sukurti spektaklį įkvėpė debesų tema. Dangumi praplaukiantys debesys kūrėjai asocijuojasi su laisvės, gyvenimo tėkmės ir efemeriškumo metaforomis. Teatro „Lėlė“ dramaturgės N. Indriūnaitės autentiškų pokalbių su savo anūke užrašai virto idėjiniu pjesės pagrindu: čia, per keletą metų užrašinėtus senelės ir anūkės kasdienių pasikalbėjimų fragmentus, skleidžiasi pasaulio pažinimo tema, talpinanti tiek šmaikščius vaikiškos logikos paradoksus, neribotą fantaziją, tiek gyvenimišką vyresnio žmogaus išmintį. Klausimai apie gamtos reiškinius ir slėpinius, žmogaus gyvenimą, tarpusavio santykius, moralę, vertybes, kasdienybės įspūdžiai – visa tai kuria vaiko ir senelės dialogą, kuriame mokytojo ir mokinio figūros, vaidmenys nuolat keičiasi vietomis ir tai, kas suaugusiąjam „savaime“ aišku – tampa neaišku arba iš naujo atrasta, ir atvirkščiai – vaiko fantazija, kupina mitologinės, kone mistiškos pasaulio pajautos, pažeria kvapą gniaužiančių atsakymų, vertinimų ir apibendrinimų.


Jesmonito dirbtuvės: Kelionė į pasaulį, kuriame viskas tampa menu! (išvažiuojamasis)

Šilutės rajono savivaldybės Fridricho Bajoraičio viešoji biblioteka

Įsikvėpti ir pradėti kurti iš jesmonito – tai nuostabi galimybė moksleiviams atrasti populiarėjančią pasaulyje medžiagą, kuri leidžia vaikams tapti tikraisiais meno kūrėjais. Per įdomias ir interaktyvias dirbtuves moksleiviai išmoks ne tik kurti iš jesmonito medžiagos meninius darbelius, bet ir, naudodamiesi skaidrėmis bei interaktyviu ekranu, pažins tokių garsių kūrėjų kaip Leonardo da Vinci, Michelangelo, Jeff Koons ir kt. senojo ir naujojo meno istoriją, jų kūrėjus ir žymiausius darbus. Taip pat jie susipažins su jesmonito medžiagos ištakomis, savybėmis bei plačiomis jo panaudojimo galimybėmis. Tai kelionė, kurioje žaidžiama su spalvomis, forma ir tekstūromis, o kūrybiškumas tampa raktas į neribotą meninio išsireiškimo pasaulį. Atvyk, kurk ir keliauk į pasaulį, vadinamą jesmonitu! Išvažiuojamoji paslauga teikiama: Šilutės rajono savivaldybėje, Klaipėdos ir Tauragės apskrityse.


Sukurk originalią pieštukinę dekupažo technika

Žodis dekupažas yra kilęs iš prancūziškojo decouper (iškirpti) ir apibrėžia meną, kuomet dekoruojamas objektas apklijuojamas pasirinktais paveikslėliais, norimos vietos dengiamos dažais, auksavimo priemonėmis, sendinimo lakais. Dekupažo techniką galima derinti su kitais dekoravimo būdais. Edukacinio užsiėmimo metu susipažinsite su dekupažo technika bei dekoravimui skirtomis priemonėmis. Užsiėmimo metu dekupažo technika dekoruosime pieštukinę. Pieštukinė – neatsiejamas vaikų mokslo stalo atributas. Kad pieštukinė būtų originali, ją galite susikurti patys. Kviečiu kurti!


Užfiksuota šviesa – chemija ir fotografija (Nuotolinė paslauga)

Fotografija neskaičiuoja dar nė 200 metų, o technologiškai ši viena iš naujausių vaizduojamojo meno šakų pakito nenusakomai: nuo pirmųjų fotografijų iki šiuolaikinės skaitmeninės technologijos. Pakito ne tik fotoprocesų technologijos, bet ir fotografijos samprata, pritaikymas, filosofija. Apie tai kalbėsime edukacinio užsiėmimo teorinėje dalyje. Praktinėje užsiėmimo dalyje moksleiviai susipažins su senosios fotografijos metodu – cianotipija. Cianotipija tai – vienas iš pirmųjų fotografinio vaizdo gavimo būdų, atrastas 1842 m. Jo rezultatas – šviesiai arba tamsiai mėlynas atspaudas. Edukatoriai pademonstruos kaip vyksta cianotipijos procesas, supažinsins su technologiniais niuansais ir panaudojimo galimybėmis. Su vyresnių klasių moksleiviais (10 - 12 klasių) išsiaiškinsime ir vaizdo atsiradimo bei fiksavimo cheminį mechanizmą. Užsiėmimas padės moksleiviams suprasti mokslo ir meno sąsajas. Edukacinis užsiėmimas, kuriame siejasi gamtos mokslai ir kūryba padės moksleiviams atsikratyti klaidingo požiūrio, kad gamtos ir tikslieji mokslai su menais neturi nieko bendro, o eksperimentavimas būdingas visoms mokslo, meno ir gyvenimo sritims. Ši edukacija atskleis mokslo ir meno sintezės galimybes. Dalyviai išmoks analizuoti technologijų raidos sąsajas su kultūra ir istorija, kas leis geriau suprasti fotografijos vietą ir reikšmę šiandieniniame gyvenime. Dalyviai įgaus naujų technologinių žinių. Supras optikos ir chemijos dėsnius, leidusius cheminiu būdu užfiksuoti vaizdą.


Klausimas - KODĖL? Ar dažnai klausiate? Ar randate atsakymą? Ar dažnai į klausimą atsakote klausimu? Kultūra ir menas glaudžiai susiję su klausimais, kurie prasideda žodžiu - KODĖL? Kodėl geriau klausti nei nieko neklausti, sužinosite atvykę.


Dzūkijos-Suvalkijos saugomų teritorijų direkcija

Edukacija „Dekoracijų gamyba pagal dzūkų kalendorines šventes“ skirta stiprinti ir ugdyti meilę dzūkų krašto kalendorinėms šventėms, papročiams, vertybėms, tradicinų ir kūrybinių veiklų išsaugojimui.  Edukacijos metu dalyviai susipažįsta su visomis kalendorinėmis šventėmis, ypatingai su tuo metu artimiausia kalendorine švente, tradiciškai gaminama dekoracija, jos gaminimo eiga, bando patys pasigaminti dekoraciją, sprendžia, kokias medžiagas, priemones, tekstūras, dydžius, formas ir spalvas panaudoti dekoracijos gamyboje. Gamybos eigoje dalinasi vieni su kitais kūrybinėmis idėjomis, kaip pasigaminti estetiškai atrodančią kalendorinių švenčių dekoraciją. Edukacinis užsiėmimas skatina geriau pažinti dzūkų kraštui būdingas kalendorines šventes, plečia supratimą apie švenčių prasmę, reikšmingumą, skatina tradicijų išsaugojimą ir perdavimą ateities kartoms.

Pažinimo kompetencija; Komunikavimo kompetencija; Pilietiškumo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Pokario partizanų gyvenimas miške, bunkeriuose, kartais atrodo nerealus, egzistuojantis tik pasakojimuose, kino filmuose. Tikrai sunku suvokti, kad galima net kelerius metus išgyventi miško stovyklose, požeminiuose bunkeriuose, įrengtuose netikėčiausiose vietose. Kyla klausimas, ką jie valgė, ar prausėsi, ar valė dantis, pagaliau kur atlikdavo gamtinius reikalus? O kas jiems įrengdavo tas slaptavietes, iš kur jie gaudavo uniformas, ginklus, šaudmenis, kas aprūpindavo tvarsliava, vaistais? Aktuali ir dabartinių Ukrainos kovotojų kasdienybė. Tuos ir kitus kylančius klausimus aptarsime šios edukacinės programos metu.


“Kūno ekspresija: išmok skaityti kitų mintis!”

Kelias kalbas mokate? Lietuvių, anglų, rusų, vokiečių, prancūzų....? Dvi, o gal visas penkias ar net daugiau? Kaip manote, kiek laiko užtrunka išmokti vieną kalbą? Mėnesį, du mėnesius, metus? O ar žinote, kad yra kalba, kuria galite bendrauti visame pasaulyje ir kurios nereikia mokytis metų metus? Kalba, kuri yra seniausia iš visų kalbų ir kurios gramatika yra suprantama visiems šio pasaulio žmonėms? Kūno kalba sudaro 55% informacijos, kurią mes perduodame vieni kitiems kūno signalais, gestais, mimika. Didžiausią dalį informacijos mes gauname stebėdami ir bendravimą analizuodami vizualiai. Kūno kalba nemeluoja. Jei yra nesutapimas tarp žodžių ir kūno signalų, žmonės paprastai pasitiki pastaraisiais. Edukacijos metu mokiniai lavins kūno ekspresijos ir neverbalinės komunikacijos gebėjimus. Sužinos ir praktiškai išbandys svarbiausius pirmojo įspūdžio, empatiško bendravimo, streso įveikos per kūno kalbą aspektus. Įgaus daugiau pasitikėjimo savimi, ugdys kūrybingumą ir kritinį mąstymą. Mokysis tolerancijos, lygybės ir pagarbos bendravime.


Edukacinio užsiėmimo metu dalyviai turės galimybę pamatyti Zanavykų muziejaus fondų skryniose esančius tekstilės eksponatus, bus supažindinami su kraštui būdingais raštais, spalvomis, audimo ir pynimo tradicijomis. Interaktyvių ekspozicijų pagalba susipažins su audimo amatu. Sužinos kaip kvepia vilna, ekspozicijoje supažindinsime su lino keliu. Darydami pertraukėlę išbandysime juostos pynimo būdą. Užsiėmimo metu kiekvienas galės pasijusti dizaineriu ir sukurti savitą stillių iš pateiktų detalių. Praktinėje dalyje dalyviai  nusiaus ant medinio rėmelio servetėlę , kurią išsineša kaip suvenyrą su savimi. Dalyviai gauna jaunojo amatininko pažymėjimą.


Kino dirbtuvės - tai nuostabi edukacija, kuri padeda kiekvienam mokiniui atrasti save kūryboje, atrasti savo talentus ir pajusti kino kūrybos džiaugsmą. Susipažinsime praktiškai su kinu ir sukursime mini filmuką apie Jūsų klasę. Naudosime "green screen" tecnika , kuri visą klasę perkels iš realybės ir nukels į Hario poterio ar žiedų valdovas aplinką. Mokiniai susipažins su visa kino industrijai skirta technika, kiekvienas mokinys turės galimybę įsitraukti į kūrybinį procesą ir pasijusti tikru filmų kūrėju ar režisieriu. Mes tikime, jog šiuolaikiniai vaikai nenori stebėti, jie nori dalyvauti patys. Pažinti ir mokytis per praktiką. Kino laboratorija ne tik suteiks nepamirštamų įspūdžių, tačiau mokiniai turės amžiną prisiminimą apie jų klasę, pačių kurtą trumpametražį filmą. Iki pasimatymo kino dirbtuvėse!


ATRASK!!!.. IŠREIKŠK!!!... SUKURK!!!... ATRASK savyje odos gaminių dizainerio talentą! IŠREIKŠK save ir SUKURK odinę apyrankę!

Ar norite pabūti kūrėju ir pasigaminti savo išskirtinę odinę apyrankę taip atskleidžiant savo "vidinį aš"? O gal norite pabandyti iškalti savo inicialus odoje ir sužinoti kaip įdedama kniedė bei spaudė? Ir dar.. gal norėtumėte smagiai ir naudingai praleisti laiką, sužinant ką tas odininkas gali pagaminti, ir kaip lengvai pradurti toje storoje odoje skylutę? Jei visi Jūsų atsakymai taip, tuomet kviečiame į Druskininkus, į amatų centro „Menų kalvė“ odininkės dirbtuves. Čia ne tik kursite, įsivaizduosite, susipažinsite su odos rūšimis, sužinosite kokia gi veikla užsiima tie odininkai, bet ir iš arčiau pažvelgsite į dizainerių gaminamus gaminius, galėsite patys paliesti odas, išmušti skylutes, įdėti kniedes ir iškelta galva išeiti su savo gamybos apyranke! Laukiame Jūsų ir pažadame, kad bus ne tik naudinga, bet ir smagu! Iki greito!
Su šypsena, Viltė :)


PLANETOS GELBĖTOJAI: šiukšlių rūšiavimo misija! (IŠVYKSTAMOJI)

Pateikiama informacija apie skirtingas atliekų rūšis (plastikas, stiklas, popierius, organinės atliekos, pavojingos atliekos).
Išdėstomos pagrindinės rūšiavimo taisyklės, kaip teisingai atskirti ir kur dėti skirtingas atliekas.
Paaiškinama, kaip atliekos yra perdirbamos ir kokią naudą tai teikia aplinkai.
Su vaikais aptariama jų patirtis rūšiuojant atliekas namuose, mokykloje ar bendruomenėje. Klausiama, su kokiomis problemomis jie susiduria ir kaip jas galima būtų išspręsti.
Vaikai suskirstomi į grupes. Kiekviena grupė gaus skirtingų atliekų rinkinį ir konteinerius su skirtingomis rūšiavimo etiketėmis. Jie turės teisingai išrūšiuoti atliekas.
Trumpai apibendrinama visa edukacija, pabrėžiami svarbiausi dalykai.


Literatūrinis susitikimas „Liepa ir Rokis nepasiduoda“ - Tavo mokykloje! (Gyvas susitikimas)

Gyvas pokalbis apie vaikystę, nuotykius ir apie tai, kaip mes nepasiduodame, net kai labai sunku. Susitikimo metu rašytoja Eugenija Marks ne tik juokaus bei papasakos (tikrų!) istorijų iš knygos „Liepa ir Rokis nepasiduoda“ bet ir bendraus su vaikais patyčių tema.

Patyčios yra viena pagrindinių knygos „Liepa ir Rokis nepasiduoda“ temų. Šiai problemai spręsti kartais reikia pasitelkti daug sprendimų, kaip tai daro pagrindinė knygos veikėja Liepa. Apie sprendimus susiduriant su patyčioms bus kalbama susitikimo metu. Su vaikais bus diskutuojama, kur yra riba, kai baigiasi juokai ir kai tai tampa patyčiomis, bei ką būtų galima padaryti situacijoje, jei šaipomasi iš mūsų pačių ar klasės draugo.

Susitikimo tikslas yra paskatinti pamąstyti patyčių tema, sudominti nuotykine istorija, ir galiausiai paskatinti šiaušti į biblioteką ir leistis į nuotykį su knyga.
„Liepa ir Rokis nepasiduoda“ yra Nacionalinio konkurso finalininkė, parašyta su begaline meile vaikystei ir tikram kudlotam šuniui Rokiui, kuris buvo tikras išdaigininkas. Skirta 8-12 metų vaikams.

Rašytoja Eugenija Marks yra universiteto dėstytoja, skautų vadovė. Ji įtaigiai moka pasakoti istorijas ne tik knygos puslapiuose, bet ir gyvai. Pasakojant apie geraširdį Rokį kartais reikia truputį stabtelti, kol vaikai išsijuokia ir išsikikena.

„Šią knygą reikėtų perskaityti ne tik vaikams, bet ir tėvams ir visiems, kas dirba su vaikais.“
Plungės miesto bibliotekos vyr. bibliotekininkė

Šis gyvas susitikimas puikiai tinkamas lietuvių kalbos, etikos pamokoms (iki 30 mokinių). Taip pat mokyklai organizuojant neformaliojo švietimo dieną - aktų salėje (iki 120 mokinių).


Tapyba ant šilko tai - atsipalaidavimo būdas, savirealizaciją - į kurią kviečiame ir Jus. Edukacinio užsiėmimo metu suteikiama galimybę gilinti ir plėsti tapybos ant šilko žinias, bei patiems išbandyti naujas idėjas praktiškai. Pamokoje liejami dažai bei įvairiomis technikomis dekoruojama šilkinė skarelė. Rezultatas visada būna nenuspėjamas, bet labai įdomus. Po užsiėmimo kiekvienas namo parsineša širdžiai mielą darbelį, kuris džiugins ne vienerius metus. Dalyvauti gali kiekvienas nuoširdžiai to norintis. Net ir neturint piešimo, kompozicijos ar spalvų maišymo pagrindų, galima nulieti labai gražų darbelį.


„Krentanti žvaigždė“. Visata, kosmosas ir aš.  1 -4 klasės

Plati, visapusiška, informatyvi, moksliniais faktais ir žiniomis paremta pramoginė pažintinė  edukacija apie Visatą, padedanti  jaunajam klausytojui  susivokti apie save kaip reikšmingą ir reikalingą, neatsiejamai svarbų ir gražų Kosmoso elementą.  Šios programos tikslas - supažindinti ir sudominti astronomija kaip mokslu, o taip pat paskatinti labiau domėtis ir gilintis jo svarba ir reikšme dabartyje, o ateityje renkantis profesiją bei kuriant ir gyvenant savo gyvenimą. Siekiame, kad šis užsiėmimas klausytoją skatintų kritiškai mąstyti, ieškoti faktinių įrodymų ir kūrybiškai pritaikyti žinias šiame visaapimančiame pasaulyje ir tiesiog būti laimingais kūrėjais.
PROGRAMOJE:
Kur prasideda Kosmosas? Ar Visata turi pradžią ir pabaigą? Kas yra ta “krentanti žvaigždė”? Apie mėgstamiausias ir svarbiausias senovės ir dabarties lietuvių sezonines šventes (Kalėdos, Velykos, Rasos) ir kaip jos susijusios su Kosmosu? Kokia yra mums artimiausia žvaigždė ir koks atstumas iki jos? Kokie atstumai iki kitų dangaus kūnų? Kokių dydžių yra planetos, žvaigždės, galaktikos? Ar tikrai mes esame žvaigždžių vaikai? Kodėl taip yra?  Juodoji skylė - paslaptis ar visai ne? Pademonstruosime ir vaizdžiai parodysime bei palyginsime įvairius dangaus kūnus. Ar planetos ir žvaigždės skleidžia garsus? Paklausysime Visatos kūnų garsų - skleidžiamų bangų, kurių žmogaus ausis negirdi ir paaiškinsime, kodėl. Kokiomis priemonėmis galime stebėti dangų?   Praktinė dalis - pažintis su teleskopu. Jei dangus giedra, šviečia Saulė - per teleskopą stebėsime ją. Jei giedros nebus - pažiūrėsime į nutolusius esančius objektus (bažnyčios bokštą, tolimiausios eglės kaštonus ar inkilą medyje ir pan.). Palyginsime vaizdus plika akimi ir per teleskopą. Klausimai - atsakymai.
Geriausia patalpa šiai edukacijai - aktų salė su maksimaliai užtamsintais langais ir didelis baltas ekranas/siena.
Užsiėmimus veda astrofotografas, astronomijos mokslo populiarintojas, privačios observatorijos įkūrėjas Simas Šatkauskas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Verkių dvaro sodybos istorija ir legendinė Lizdeikos gimtinė

PAVILNIŲ IR VERKIŲ REGIONINIŲ PARKŲ DIREKCIJA

Kultūrinės edukacijos tikslas – sudominti  kultūros paveldu atskleidžiant Verkių dvaro sodybos istoriją, jos vertybes ir ugdyti kultūrinį-istorinį sąmoningumą.
Svarbiausi uždaviniai: 1. Įtraukti mokinius į gyvą Verkių dvaro sodybos tyrinėjimą; 2. Sudominti Verkių dvaro ansamblio architektūros, meno elementais, legendomis; 3. Iškelti klausimus ir kviesti vaikus dalintis mintimis, interpretuoti Verkių dvaro istoriją ir dabartį; 4. Atkreipti dėmesį į kultūros paveldo išsaugojimo iššūkius ir kurti Verkių dvaro sodybos ateities viziją.
Kultūrinės edukacijos metu bus pasakojama apie Verkių dvaro sodybos istoriją, prisimenamos garsųjį parką kūrusios asmenybės, apžiūrimi išlikę istoriniai pastatai. Parengtos kūrybinės užduotys, susijusios su istorinėmis asmenybėmis, gyvenusiomis Verkiuose arba trumpam apsilankiusiomis vizitų metu. Šios asmenybės siejamos su Verkių klestėjimo ir nuosmukio laikotarpiais. Kultūrinėje edukacijoje susipynę kultūros objektai, apie kuriuos pateikiama įdomi informacija. Dalyviai išklausys interaktyvaus gido pasakojimą ir tiesiogiai aplankys šiuos objektus, atliks kūrybiškas edukacines užduotis, susijusias su įdomiais faktais apie Verkių dvaro istoriją.

Lietuvos sostinės Vilniaus ir Gedimino laiškų metai


Ekskursija Alytaus kraštotyros muziejuje

Pažintį su muziejumi pradėsime prie unikalaus Lietuvos žemėlapio fragmento - pirmojo originalaus LDK žemėlapio. Vėliau Jus pasitiks muziejuje įrengtos modernios ir interaktyvios ekspozicijos išradingai pasakojančios krašto istoriją. Ekspozicija „1915 m. rugpjūčio 27-oji Alytuje: vienos gatvės istorija“ pristato vieną, tačiau svarbiausią karo dieną Alytuje, kai rusų valdžią pakeitė vokiečių, gatvėse padaugėjo pabėgėlių, buvo sugriauti visi tiltai. Veiksmo vieta – Vilniaus gatvė – Alytaus „širdis“, labiausiai atspindinti to meto gyventojų realybę, jų išgyvenimus. Etnografinė ekspozicija „Sodzius Dzūkijon“ nukelia į XIX a. pab. – XX a. pr. Dzūkiją. Čia skamba dzūkiška šnekta, dainos ir pasakos, pasitinka kaimo garsai, kviečia užeiti dzūkiška pirkia, kiemas su visais būdingais to meto autentiškais trobesiais. Ekspozicija „Gyvenimas abipus Nemuno“ pristato Alytaus miesto istoriją nuo XIV amžiaus iki XX amžiaus paskutiniojo dešimtmečio. Miesto raida perteikiama istoriniais dokumentais, žemėlapiais, atvirukais, fotografijomis, vaizdo medžiaga. Salėje sukurtos kelios skirtingos, pusiau uždaros, atskiriems istorijos laikotarpiams atspindėti skirtos erdvės. Dar viena muziejaus ekspozicija „Be lietuviškos kalbos neišgyvensi nė dienos“ skirta 110-osioms Spaudos atgavimo metinėms. Joje atskleidžiama Dzūkijos regiono knygnešystės ypatumai, knygų gabenimo ir platinimo paslaptys, slaptųjų mokyklų veikla, supažindinama su garsiausiais vietos knygnešiais, apžvelgiami spaudos draudimo laikotarpiu leisti spaudiniai. Mūsų muziejuje Jūsų laukia daugybė įdomios, interaktyvios veiklos.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Edukacinis užsiėmimas „Nepalūžę lageriuose ir tremtyje”

Edukacinis užsiėmimas vyksta keletą metų veikiančio Laisvės kovų muziejaus ekspozicijos dalyje „Naujoji vergija / Žmogaus teisių Europa“. Žiūrimos muziejuje sukurto filmo apie 1941 m. uteniškius tremtinius ištraukos, atidžiai žvelgiama į čia eksponuojamas tremtinių ir politinių kalinių nuotraukas, į dažnai liūdnus, bet ryžtingus vergų darbą dirbančių, kartais besiilsinčių, artimąjį į amžinojo poilsio vietą išlydinčių, prie savo naujųjų „namų“ stovinčių, įvairias (primestas, religines, asmenines) šventes švenčiančių žmonių veidus. Aptariamos sunkios tremtinių ir politinių kalinių gyvenimo, buities ir darbo sąlygos. Skaitomos prisiminimų, dienoraščių ištraukos, ne tik mūsų kraštiečio poeto A. Miškinio, bet ir eilinių Utenos krašto žmonių eilės, sukurtos ypatingomis sąlygomis, kai rašyti bandė turbūt kiekvienas, kas mokėjo. O rašoma buvo ir ant beržo tošies, ir ant cemento maišo skiautės. Atidžiai apžiūrimi iš tremties ar lagerių parsivežti daiktai, pačių sukurti ypatingo grožio nėriniai, mezginiai, raižiniai, kiti įvairūs darbai darbeliai, tikėjimo dalykai. Vyksta pokalbis su užsiėmimo dalyviais. Kalbama apie ištremtųjų ir įkalintųjų pastangas išsaugoti savo papročius, kalbą ir istorinę savimonę, apie tikėjimą, meilę ir viltį, padėjusius lietuviui išgyventi toli nuo tėvynės. Pastangos nenuėjo veltui. Lietuvis ištvėrė kančią, šaltį, speigą, badą, komendantų ir administracijos vadovų patyčias ir liko garbingas ir taurus.


Ar žinote, kad Kauno pilyje yra paslėptas lobis? Iki šiol dar niekam nepavyko jo rasti – galbūt jūs būsite tas laimingasis, kuriam pasiseks?
Užsiėmimas gali būti vedamas vaikams su protine negalia. Apie tai prašome informuoti užsakymo formoje.


„Senojoje Šiaulių m. iždinėje: nuo ostrublio iki euro“

Edukacinio užsiėmimo metu pristatysime autentišką Šiaulių m. kultūros paveldo objektą – senąją Šiaulių miesto iždinę bei pažvelgsime į Lietuvos istorijos raidą per tuo metu čia cirkuliavusius pinigus. Užsiėmimas vyksta buvusios miesto iždinės (banko) pastate, kuris yra pačiame miesto centre, istorinėje jo dalyje. Tai vienas iš nedaugelio išlikusių XX a. pradžios neoklasicizmo stiliaus istorinių pastatų Šiauliuose (architektas – Stanislovas Kačkovskis). Edukacijos metu mokiniai galės apžiūrėti ir įvertinti pastato išorę, kuri išmūryta raudonomis klinkerio plytomis su tinkuotais ir dažytais karnizais, pagrindinio įėjimo kolonas ir portiką, dekoruotas langų angas. Viduje bus galima apžiūrėti senovinius seifus, kriptovaliutos „kasėją“, surinktas įvairių laikotarpių lietuviškų ir kitų šalių pinigų kolekcijas. Sudarysime galimybę mokiniams rankose palaikyti Lietuvos (senesnių laikų) ir kitų šalių popierines kupiūras, metalines monetas, įvertinti jų dydį, svorį, pavaizduotą simboliką. Jaunuoliams bus pateiktos trumpos pastabumą ir dėmesingumą lavinančios užduotys, rodomi mokomieji filmai apie pinigus, kurie yra mūsų brangios Lietuvos istorijos dalis. Po saugyklų ir pastato apžiūros mokiniai atliks komandinį intelektualinį stalo kortelių žaidimą „Pinigai – Lietuvos istorijos dalis“, o jo pabaigoje pristatys ir aptars savo grupių atliktus darbus, pasidalins patirtais įspūdžiais ir emocijomis. Laukia nauja kultūros paveldo pastato bei Lietuvos istorijos ir to laikotarpiu cirkuliavusių pinigų pažinimo patirtis. Vyks patyriminis profesinis veiklinimas (ekonomistas-banko tarnautojas).


pasitelkiant kostiumo ir šokio istoriją. Programos metu moksleiviai išvys autentiškai atkurtus istorinius kostiumus, kuriuos vilkėjo to laikmečio kilmingi bajorai ir jų damos. Šokėjai pademonstruos moksleiviams dvaruose šokamus šokius ir papasakos, kokių dvaro etiketo taisyklių privalėjo laikytis kilmingieji. Kiekvienas programos šokis – atskira dvaro kultūros miniatiūra, padedanti geriau susipažinti su dvaro gyvenimu. Edukacinė programa sudaryta iš dviejų dalių. Pirmoje programos dalyje profesionalūs šokėjai-vedantieji supažindins moksleivius su dvaro kultūra, pasitelkdami šokio ir kostiumo istoriją, pademonstruos pačius šokius ir pamokys dvaro etiketo taisyklių. Antroje dalyje moksleiviai bus pakviesti patys išbandyti šokių žingsnelius ir pasimokyti mandagių dvaro manierų. Moksleiviui mokymui parinkti nesudėtingos choreografijos autentiški dvaro šokiai, kuriuos, vadovaujant įgudusiems ir didelę patirtį turintiems vedantiesiems, galima lengvai išmokti. Edukacinės programos turinys ir metodai, remiantis Bendrosiomis programomis yra pritaikyti 1 – 4 kl. , 5 – 8 kl. ir 9 – 12 kl. mokiniams. Paslauga atliepia 2023 m. valstybės minimą sukaktį „Vilnius 700“.


Paslaugos tikslas – ugdyti kompetencijas: kritinio mąstymo, kultūrinę, kūrybiškumo, pažinimo, socialinę, emocinę ir sveikos gyvensenos.
Paslaugos uždaviniai: supažindinti su Balio Sruogos asmenybe ir kūryba, plėsti kultūrinį dalyvių akiratį, skatinti teksto suvokimo įgūdžius, stiprinti meninę, kultūrinę raišką, skatinti bendradarbiavimą.

Paslauga vyksta Balio ir Vandos Sruogų namuose-muziejuje, XX a. inteligentų aplinka ugdo estetinį suvokimą, padeda pažinti to laikotarpio gyvenimo ir buities realijas.

Pirmojoje edukacinio užsiėmimo dalyje edukatorius trumpai pristato B. Sruogos, V. Sruogienės ir jų dukros D. Sruogaitės asmenybes, papasakoja įdomias istorijas, susijusias su namo statyba, baldais, memorialiniais daiktais, kitais muziejaus eksponatais. Dalyviai ne tik klauso edukatoriaus, tačiau ir dalinasi savo įžvalgomis.
Antroji edukacinio užsiėmimo dalis skirta B. Sruogos eilėraščiui „Keturi metų laikai“. Moksleiviai raiškiai skaito eilėraščio posmus, lavina teksto suvokimo įgūdžius. Dalyviams rodomos kortelės su paveikslėliais, jie, remdamiesi tekstu, turi atspėti kokį metų laiką simbolizuoja rodomas paveikslėlis. Savo atsakymą komunikuoja neverbaliniu būdu, pakeldami vieną iš skirtingų spalvotų kortelių su užrašytu metų laiko pavadinimu.
Užsiėmimo metu kaitaliojamas veiklos pobūdis – savarankiška veikla / grupinė veikla. Pasidalinę nedidelėmis grupelėmis, moksleiviai dėlioja pagal sezoniškumą pritaikytą, konkretų metų laiką vaizduojančią, dėlionę. Sudėliojus dėlionę, išdalinami spalvinimo lapai, atspindintys tuo metu esantį metų laiką, vaikai spalvina, apipavidalina jį pagal savo meninį skonį. Dalinamasi savo emocijomis, užsiėmimo metu pasiektais rezultatais.


Išgelbėk pasaulį su geriausia(-u) mokslininke(-u)

Ši edukacija, tai puiki galimybė susipažinti su Vilniaus universiteto mokslininkėmis ir mokslininkais. Edukacijos metu, taip pat aptarsime aktualias problemas susijusias su klimato kaita, plastiko tarša, maisto švaistymu ir pan. Kūrybinės užduoties metu kurdami savo geriausias/-ius mokslininkes/-us spręsime šias pasaulines problemas.

Edukacijoje netrūks ir diskusijų, nes mūsų sukurti geriausi mokslininkai debatuos ir taip varžysis tarpusavyje dėl geriausio mokslininko titulo. Visą edukaciją vainikuos refleksija apie tai, kodėl kiekvienam iš mūsų yra svarbu atsižvelgti į pasaulines problemas ir kaip mes galime prisidėti prie tvaresnio ir gražesnio rytojaus.

Edukacija padės tobulinti darbo komandoje įgūdžius, taip pat aptariant ir analizuojant svarbiausias pasaulyje problemas, bus lavinamas kritinis mąstymas, problemų analizavimas ir jų sprendimas. Veikloje netrūks ir viešojo kalbėjimo, argumentavimo, visuomeninio įgūdžių lavinimo.


Atvykus į Aukštadvario regioninio parko lankytojų centrą jau nuo lankytojų centro išorės lankytoją pasitinka Karališkojo vieškelio fragmentas, kuris atveda į ekspoziciją virsdamas akmeninio grindinio fragmentu. Einant šiuo keliu nuo viduramžių iki šių laikų lankytojai susipažįsta su svarbiausiais istoriniais faktais, menančiais Aukštadvario kraštą. Ekspozicijoje perteiktas kalvotas, ežeringas, miškingas, žmogaus mažai pakeistas natūralus parko kraštovaizdis. Čia aukščiausioje Dzūkų aukštumoje tėkmę pradeda Verknės ir Strėvos upės, kaip karoliukus suvėrusios apie 40 parko ežerų. Upes ir ežerus maitina lediniai šaltiniai, kurių vanduo puikios kokybės, tradiciškai gyventojų naudojamas buityje. Ekspozicijoje dominuoja išraiškingas parko reljefas, pasipuošęs kalvomis ir daubomis. Svarbiausios kalvų ir daubų poros pateiktos interaktyviajam pažinimo stende. Išskirtinis Aukštadvario krašto bruožas-Velniaduobėmis vadinamos daubos, pelkės, akivarai. Netoli Aukštadvario tūno pati giliausia Lietuvoje-legendinė Velnio duobė. Daugiau kaip pusę parko teritorijos puošia miškai. Mergiškių miškas-Lietuvos plačialapių miškų etalonas. Ekspozicijoje įrengti terminai norintiems susipažinti su gamtos ir kultūros paveldo vertybėmis. Mėgstantiems pakeliauti po parką pėsčiomis, dviračiais-interaktyvus maršrutų žemėlapis su trasomis. Parke yra itin didelė augalijos ir gyvūnijos įvairovė.


KAS VYKSTA ŠIAME PAVEIKSLE? Vizualinio mąstymo metodu paremtas užsiėmimas.

„Pažvelk, o tada pažvelk dar kartą“, – sako Philipas Yenawine’as (MoMa muziejus, Niujorkas), vizualiojo mąstymo strategijos (VMS) pradininkas. Kviečiame moksleivius į meno kūrinius pažvelgti be išankstinių įsitikinimų ir nusistatymų. Užsiėmimas pagrįstas aktyviu jo vedėjo ir dalyvių dialogu. Pokalbio vedėjas remiasi universalia klausimų sistema, sukurta psichologės Abigailės Housen ir edukatorius Philipo Yenawine’o. Kadangi kiekvienas dalyvis paveikslus mato skirtingai, užsiėmimo pradžioje dėmesys sutelkiamas į objektyvius meno kūrinį apibūdinančius faktus: formą, kompoziciją, spalvą, medžiagas. Vėliau aptariamos subjektyvios moksleivių siūlomos kūrinio interpretacijos. Edukatoriai padeda užsiėmimo dalyviams sukurti savo pačių „tiesą“, apibūdinančią meno kūrinį, kartu jautriai įpindami į sukuriamą pasakojimą ir informaciją apie autorius bei meno kūrinius. Grupės indėlis skatina mūsų edukatorius kaskart naujai pažvelgti į meno istorijos interpretacijas. Toks apmąstymo procesas suteikia naujos patirties visiems, dalyvaujantiems edukaciniame užsiėmime. Svarbus edukacijos indėlis yra į XXI a. gebėjimų ugdymą: kritinio mąstymo, komunikavimo, kūrybiškumo. Pastebėta, kad po šių užsiėmimų mokiniai jaučiasi laisviau, geba laisvai kalbėti apie meno kūrinius, išmoksta toleruoti bei priimti kito nuomonę, atsirinkti informaciją, kuri jiems yra svarbi ir tinkama. Edukatoriai, atsižvelgę į dalyvių amžių, grupės dinamiką, parenka vieną iš kelių galimų užsiėmimo scenarijų ir prie jų priderina žaidimus, kurie atlieptų skirtingą mokinių žiūrėjimo ir koncentracijos lygį. Edukacijos metu aptariama nuo 3 iki 5 meno kūrinių, edukacija vyksta parodos erdvėje. Vizualinio mąstymo užsiėmimas gali vykti lietuvių, anglų ir rusų kalbomis.


Trijų dalių edukacija ,,Emocijų kėdutė" yra skirta 5 - 6 kl. mokiniams. Edukacija orientuota į mokinių emocinio intelekto bei kritinio, analitinio ir kūrybiško mąstymo ugdymą.

Užsiėmimo metu, pasitelkus žaidimo formą, biblioterapijos, diskusijos ir reflektyviojo klausymo metodus, bus skatinama ieškoti kūrybiškų sprendimų įvairioms gyvenimo situacijoms, lavinami empatijos ir savirefleksijos įgūdžiai, mokoma atpažinti ir įvardinti savo emocijas bei atskirti skirtuma tarp logika ir emocijomis paremtų sprendimų.


Kada paskutinį kartą rašėte laišką? Ar esate jį rašę plunksna? Edukacinio užsiėmimo metu pasikalbėsime apie būdus, kuriais buvo perduodama žinia dar prieš atsirandant laiškams. Sužinosite, kaip atrodė pirmieji laiškai, kokio paukščio plunksna juos rašydavo ir kitas rašto istorijos detales.

Praktinės užsiėmimo dalies metu išmoksite parašyti visus reikalavimus atitinkantį laišką, kurį iškart galėsite išsiųsti savo artimam bičiuliui.


Vienuolikos metų žydaitės Saros personažas kviečia 3-5 klasių mokinius į edukacinį pasivaikščiojimą po žydišką Vilnių, kurio metu Sara papasakos apie vaikų, paauglių ir suaugusiųjų gyvenimus senajame Vilniaus žydų kvartale. Painiais Senamiesčio labirintais užklysime į vietas, kuriose anksčiau šurmuliavo žydų gatvės prekeiviai, o į kromelius užsukti kvietė amatininkai ir prekeiviai, praeivių nosis kuteno pro langus sklindantis žydiškų beigelių aromatas, sinagogos kieme skambėjo žydų malda ir griežtas religinės mokyklos mokytojo balsas, pergamentais kvepėjo šalia stovėjusi senoji biblioteka, o kiemai aidėjo nuo vaikų juoko, žaidimų, barnių ir pokštų. Ekskursijos dalyviai sužinos, ko ir kaip mokėsi Vilniuje iki II Pasaulinio karo gyvenę žydų vaikai, kas buvo jų mėgstamiausias gydytojas, kokius patiekalus valgydavo kasdien, o kokius per Šabą ir kitas svarbias bendruomenei šventes. Mokiniai bus supažindinti su terminais “Ješiva”,  “Šabas”, “Sinagoga”, “Tora”, “Talmudas”, “Kašrutas”, “Košerinis”, “Chanuka” bei išbandys Chanukos vilkelio žaidimą.

Ekskursijos trukmė - 1 val. 20 min.
Vieta: Vilniaus senamiesčio viešos erdvės.


Programos metu apjungsime du svarbiausius elementus - laisvę ir kalbą. Leisimės į lietuviškumo paieškas, aptarsime lietuvių kalbos, rašto ir laisvės svarbą. Aiškinsimės knygnešių ir daraktorių vaidmenį tautos ir kalbos istorijoje. Dalyviai patys pajaus, ką reiškia mokytis slaptoje mokykloje, rašyti žąsų plunksnomis, stengsis nepakliūti į žandarų akiratį.


Istorinio komikso „Mergaitė su šautuvu. Istorija apie mergaitę partizanę“ pristatymas (nuotolinė paslauga)

Nuotolinio susitikimo metu vienas iš autorių (iliustruotoja Lina Itagaki arba rašytojas Marius Marcinkevičius), rodydami skaidres, papasakos apie grafinį romaną „Mergaitė su šautuvu. Istorija apie mergaitę partizanę“, kuris vaikams suprantama forma pasakoja apie Lietuvoje po Antrojo pasaulinio karo vykusias išsilaisvinimo kovas. Pristatymas vyks interaktyviai, užduodant klausimus vaikams: ar jie žino, kas tokie buvo partizanai, kada Lietuvoje vyko partizaninis karas, kuo partizanai skiriasi nuo kareivių, kaip vadinasi jų slėptuvės ir t.t. Pamažu aiškindamiesi kas yra kas susipažinsime su knygos turiniu.

Knygos pagrindinė herojė Magdė apsigyvena miške su partizanais, bet jai nėra labai sunku, nes jos tėtis buvo skautų vadas ir išmokė kaip išgyventi gamtoje – čia kviesime vaikus pagalvoti, ką jie pasiimtų, jeigu žinotų, kad reikės ilgai gyventi miške - pasiruošim išgyvenimo kuprinę.

Kadangi knygoje pasakojama istorija yra paremta tikra Lietuvos istorija ir piešiant knygą buvo naudojama daug istorinės medžiagos, parodysime bunkerių schemas, partizanų nuotraukas, objektus iš muziejų – kas buvo naudota kuriant iliustracijas.

Taip pat trumpai supažindinsime su knygos spaudos procesu: kaip atrodo spaudos mašina, iš kokių spalvų yra kuriamas vaizdas, ir t.t.

Susitikimo metu bus galima bendrauti su autoriais, užduoti klausimus ir sužinoti viską, kas domina apie knygą ar jų darbo ypatumus.

Lietuvos partizaninis karas yra svarbi mūsų istorijos dalis, tačiau mokykloje vaikai su ja susipažįsta prabėgom. Be to, sausi istoriniai faktai vaikams nėra įdomūs ir greitai užsimiršta. Mūsų tikslas - kad po šio susitikimo visi žinotų apie Lietuvos partizanus, panorėtų perskaityti knygą ir šios istorijos niekada nebeužmirštų. Ši tema ypač aktuali šių dienų kontekste, kai istorija kartojasi – Rusijos kariuomenei pradėjus Ukrainos okupaciją, daug suaugusiųjų, kaip ir Lietuvos rezistencijos kovų dalyviai, pasitraukia į miškus ir tęsia partizanines kovas su rusų kareiviais.


Užsukę į kūrybines dirbtuves „Kas ta grafika?“ dalyviai susipažins su viena iš grafikos technikų – raižiniu. Sužinos, kodėl menininkai ėmė raižyti ant lino, kur tokie raižiniai buvo naudojami bei ieškosime paralelių su Gutenbergo spausdinimo presu. Patys kursime raižinius, juos dengsime dažais ir spausime po presu. Susikurtas klišes dalyviai galės išsinešti su savimi ir naudoti dar ne kartą. Dalyviai taip pat išsineš po vieną ar keletą susikurtų grafikos atspaudų. Priklausomai nuo dalyvių amžiaus ir mokytojo sumanymo, edukacijos turinys gali būti palankus integruotoms pamokoms vesti.


Aukštaitijos saugomų teritorijų direkcija

Tikslas:
Siekti, kad vaikai suprastu kuo mums svarbus ir ypatingas kultūros paveldas, Nemuno slėnis prieš ir po kaimų iškėlimo, senosios Nemuno slėnio gyventojų tradicijos, Kauno marių gyvoji gamta aplink kultūros paveldą, kuri yra neatsiejama gamtos dalis.

Uždaviniai:
1. Supažindinti mokinius su senaisiais Nemuno slėnio kaimais ir jų legendomis.
2. Supažindinti vaikus su kultūros ir gamtos paveldo objektais Kauno marių regioniniame parke, Pakalniškių pažintiniame take.
3. Supažindinti su Nemuno slėnio vaikų, piemenėlių žaidimais, gyventojų legendomis, pasakojimais, iškeltų žmonių istorija.
4. Siekti, kad vaikai suvoktu Nemuno slėnio kaimų iškėlimo istoriją, kuo kultūros paveldas mums svarbus ir įdomus (Pakalniškių piliakalnis, Kauno tvirtovės statinys Vaišvydavos blindažas).
5. Supažindinti vaikus, kaip atsirado Kauno marių regioninis parkas, kas jame saugoma, kas yra saugomos teritorijos.

Veikla prasideda Kauno marių regioninio parko lankytojų centre, kuriame susipažįstame su Nemuno slėnio kaimų iškėlimo istorija, legendomis, pasakojimais. Terminalų pagalba tyrinėjame senųjų kaimų buitį, senolių pasakojimus, susipažįstame, kaip atsirado Kauno marios, kas nutiko su iškeltomis sodybomis, legendų apipintomis rėvomis. Tyrinėjame Kauno marių regioninį parką, kultūros paveldą Kauno marių pakrantėse, kaip jame glaudžiasi reti gyvūnai ir augalai. Vykstame į Pakalniškių pažintinį taką žaisti žaidimo Nemuno slėnio lobis, jo metu susipažinsime su Pakalniškių piliakalniu, Pažaislio architektūriniu ansambliu, Vaišvydavos blindažu, gamtos vertybėmis. Žaidimo metu surasime laumių karalienės "Žaisos" lobį. Žaisdami vaikai išmoks piemenėlių žaidimų, pasidaryti švilpynę ir nupinti kilimėlį iš vandens ar pievos augalų.
Edukacijos metu siekiama, kad vaikai suprastų kuo svarbi Nemuno slėnio istorija, kad kultūros paveldas neatsiejamas nuo gamtos. Veiklą įgyvendina Aukštaitijos saugomų teritorijų direkcijos Kauno marių regioninio parko grupės specialistai.


"Sigutės Trimakaitės KONCERTAS-edukacinis užsiėmimas 3" - tai paslauga, skirta pradinių klasių mokiniams ir priešmokyklinių klasių vaikams. 1kl.-4kl. ir Priešmokyklinio amžiaus vaikams).
Užsiėmimą veda tarptautinių konkursų laureatė, kamerinės muzikos atlikėja, dainininkė, kompozitorė, klasikinės muzikos festivalių jaunimui organizatorė Sigutė Trimakaitė.
 1. Programa sudaroma klasikinės muzikos pagrindu (pagal: J.S.Bach, W.A.Mozart, F.Schubert, E.Satie, M.K.Čiurlionis, B.Kutavičius,  G.Kuprevičius, Š.Nakas, S.Balkytė; K.Binkis, R.Skučaitė, A.A.Jonynas, H.Kunčius, A.Marčėnas), parenkama pagal mokinių amžių ir muzikinį išsilavinimą (1-2 klasių mokiniams atskirai, 3-4 kl. atskirai, priešmokyklinių klasių vaikams atskirai (priešmokyklinių klasių vaikus-mažuosius klausytojus-galima sujungti su 1-2 kl. mokiniais).
 2. Meninėje dalyje atliekami kūriniai parenkami tokiu būdu, kad tiktų pagal mokinių sąmoningumą ir pagal gebėjimą susikaupti ir įsisavinti Koncerto žanrą kaip neformalią muzikos pamoką. Dalyviai įtraukiami į bendrą veiksmą (pabaigoje pamokos visi muzikuoja, dainuoja ir diriguoja). 3. Meninėje programos dalyje (pagal lietuvių ir kitų šalių autorių kūrinius) atsispindi ir bendrai sukurti kūriniai, skamba ne tik pilnos kompozicijos, bet ir įvairių kompozitorių kūrinių ištraukos, lietuvių, vokiečių, švedų, prancūzų liaudies dainos/melodijos, improvizacinės kompozicijos. 4. Į edukacinio užsiėmimo meninę dalį įtraukiami kūriniai įvairių autorių pagal bendrojo lavinimo muzikos ir literatūros programą. Atkreipiamas dėmesys į kitas meno šakas, teatro meną, dailę, šokį ir pan. 5. Edukacinio užsiėmimo metu gali dalyvauti kiti atlikėjai (pianistas, fleitininkas, smuikininkas, rašytojas, aktorius, dailininkas). 6.Paslauga pritaikyta mokiniams su specialiaisiais poreikiais.
7. Tikslas - ne tiek ugdyti muzikos profesionalą, kiek jautrų, sąžiningą žmogų, gebanti pasirinkti profesiją, puoselėti savo užsibrėžtų tikslų, įgyvendinant svajones.


„Litvakiška laiko kapsulė“ – tai unikali edukacija, kviečianti pažinti turtingą Lietuvos žydų kultūrą žaismingu ir įtraukiančiu būdu. Lankydamiesi Lietuvos žydų kultūros ir tapatybės muziejaus ekspozicijose, dalyviai tyrinės, atliks įvairias užduotis ir komandomis varžysis dėl litvakų paveldą simbolizuojančių objektų savajai laiko kapsulei. Ši kelionė po muziejų ne tik nepabos, bet ir praplės akiratį: žaidimo metu mokiniai sužinos ir pagilins savo žinias apie Lietuvos žydų istoriją, litvakams būdingą kultūrą, judaizmo tradicijas ir žydišką kasdienybę. Edukacija skatins susimąstyti apie šiandien aktualių temų – kultūrinės įvairovės, bendruomenės ryšių ir paveldosaugos svarbą, ypatingą dėmesį skiriant mokinių tolerancijos, smalsumo ir pagarbos kitokioms kultūroms ugdymui.


Teatralizuota ekskursija Žydų paveldo takais Žagarėje

Siūlome Jums teatralizuotą ekskursiją po Žagarę aplankant išlikusius žydų pastatus, kuriuose kažkada buvo žydų sinagogos, mikva, rabino namas, mokyklos. Sutiksime įvairiausias istorijas ir jų personažus, leisimės į šimtamečius pasakojimus ir bandysime identifikuoti senąją žydų Žagarę. Ekskursiją ves važiuojantis teatro karutis, Žydas ir jo lėlės. Žagarė – tai miestas šiaurės Lietuvoje, šalia Latvijos sienos, kuriame šiandien gyvena apie 2500 gyventojų. Švėtės upė dalina miestą į dvi istorines teritorijas – Senąją Žagarę ir Naująją Žagarę. Manoma, kad Naujojoje Žagarėje žydai apsigyveno XVIII a. pirmoje pusėje, kai žydams buvo leista įsikelti į kunigaikščio Umiastovskio žemes. Kadangi žydai buvo nagingi, gerai išsimokslinę – baigę Paryžiaus, Vienos, Maskvos universitetus - vykdė prekybą, vertėsi įvairiais amatais ir įleido savo kultūros šaknis Žagarėje, todėl ir siūlome Jums aplankyti šios tautos kultūros paveldą, išlikusį Žagarėje. Pasivaikščiosite senomis, istorija dvelkiančiomis Žagarės gatvelėmis, kurios bent iš dalies atskleis žydų kultūrą.


Senovės kario apranga ir ginkluotė. Žiedinių šarvų gamyba.

Toks edukacinis užsiėmimas – vienintelis Lietuvoje! Seniausiuose Alytaus miesto rūsiuose, menančiuose XVI a., kviečiame susipažinti su senovės baltų karyba, gyvensena ir žiedinių šarvų gamyba. Ilgą laiką pažintis su žiediniais šarvais buvo tik teorinė – nebuvo galima jų paliesti, apsirengti, o tuo labiau pačiam pasigaminti. Šią spragą užpildė Alytaus kraštotyros muziejus! Kviečiame pajusti, ar tikrai buvo paprasta joti į karą apsiginklavus ir apsišarvavus tokia apsauga, ar mes šiandien esame tokie pat stiprūs, kaip ano meto kariai. Į šiuos klausimus tikrai rasite atsakymus užsiėmimo metu.


Garso įrašymo ir atkūrimo istorija Gramofonų muziejuje

Suteikti moksleiviams žinių apie muzikinės technikos raidą, supažindinti su įvairių rūšių istoriniais originaliais garso įrašymo ir atkūrimo aparatais, pirmosiomis lietuviškomis plokštelėmis ir kitais garso įrašymo būdais. Edukacijos dalyviai turės galimybę patys pabandyti užvesti gramofoną ir kitus mechaninės muzikos aparatus.


Tai žaismingas ir interaktyvus edukacinis užsiėmimas, kurio metu Tauragės krašto istorija yra pristatoma naudojantis įvairiomis muziejaus interaktyviomis technologijomis: virtualios realybės akiniais, liečiamaisiais išmaniais ekranais, papildytos realybės planšetėmis, audiovizualinėmis projekcijomis. Edukacijos dalyviai sužinos ne tik jų veikimo principus, bet ir patys galės išbandyti muziejuje taikomus modernius technologinius būdus. Juk technologijos gali būti naudojamos ne tik žaidžiant įvairius žaidimus ar norint smagiai praleisti laisvalaikį, bet ir siekiant išmokti naudingą informaciją. Pažinkit Tauragės krašto istoriją interaktyviai!


,,Camino Real“ – vieno garsiausių JAV dramaturgų Tenesio Williamso pjesė, kuri yra vis dar negirdėta Lietuvos teatre. Tai – mįslingas kūrinys, pralenkęs savo laikmečio dramaturgijos tendencijas. Pjesė savo amžininkų publikos buvo nesuprasta ir neįvertinta – būtent dėl šios ankstyvos nesėkmės šiuolaikinės dramos kontekste ji yra užmiršta ir retai statoma pasaulio scenose. Šiame kūrinyje atgyja daugybė kadaise garsių ir šiuo metu pasenusių literatūrinių veikėjų. Pjesėje, pasitelkdamas poetinę kalbą, T. Williamsas kalba apie užmarštį ir nereikalingumą, Dievo apleistus ar jį pamiršusius žmones. Kūrinyje veikia pramanyti personažai, kadaise garsūs literatūros herojai ar istorinės asmenybės, klaidžiojantys vietoje, egzistuojančioje už erdvės ir laiko ribų.
Tad šis spektaklis – puiki proga moksleiviams susipažinti su amerikiečių dramaturgija ir atgaivinti žinias apie ankščiau girdėtus literatūrinius herojus.


Ši edukacija tai kontrastas dabartiniams daugumos paauglių užsiėmimų. Mokiniai atvyksta į trijų žemaitišku stiliumi pastatytų sodybų kaimą, esantį miške, pasižyminčiame ypatingu kraštovaizdžiu.
Sodybos teritorijoje ir šalia esančiame pažintiniame take bei miške dalyviai gali praleisti kad ir visą dieną.
Edukacijos metu mokiniai trumpai apsidairo 19 a. stiliumi atstatytoje žemaitiškoje troboje ir likusį laiką leidžia lauke. Edukatorius kviečia įsivaizduoti kaip prieš 70 ir daugiau metų dienas leisdavo bendraamžiai, kuo užsiimdavo, ką valgydavo, kokia buvo jų buitis. Pristatomi ir išbandomi komandiniai piemenų žaidimai, muzikos instrumentai, mokiniai patys kuria laužą ir gaminasi jame maistą.
Jaunuoliams tenka ir galvą pasukti ir rankas pamiklinti, nes ne viskas gaunasi iš karto, kad ir koks paprastas iš pirmojo žvilgsnio gali atrodyti vaikų gyvenimas senovėje.
Praktiškai išbandomas ir kirvis, ir drožinėjimo peiliukai, ir ugnies skiltuvas, ką šiais laikais ne kiekvienam jaunuoliui yra tekę pačiupinėti.
Po edukacijos aptariami įspūdžiai ir patyrimai. Paprastai paaugliai įvardina puikią savijautą gamtoje, džiaugiasi savo rankomis pasigaminę maisto, užkūrė laužą, labiau pažinę save ir savo klasiokus žaidimuose ir darbuose. Išgyvenimai kontrastuojantys su kasdieniniu gyvenimu suteikia pasitikėjimo savimi bei padeda įvertinti savo dabartinio gyvenimo aspektus.


Iliuzijų name „EUREKA“ įdomu viskas – net ir mokytis!  „Mažieji mokslininkai magiškame optinių iliuzijų pasaulyje“  susipažins su  optinėmis iliuzijomis, 3D piešinių pasauliu, interaktyviais eksponatais, loginiais uždaviniais ir dar daugelį ne tik smagių bet įtraukiančių eksponatų. Edukacijos metu vaikai pas mus ne tik sužinos, kaip iš citrinos pasigaminti elektrą, ar vulkano išsiveržimą, bet ir stebės chemines, egzotermines reakcijas. Mes čia išgausime elektrą net iš vaisių ir žinoma darysime kitus įdomius eksperimentus, kas garantuoja puikų laiką ir žinias apie mus supantį pasaulį. Čia ne šiaip muziejus, kur atėjai, pamatei ir išėjai. Čia reikia dalyvauti, stebėti ir eksperimentuoti.
 Atradimo džiaugsmą garantuojame, Eurekos laboratorijos klasės atmosfera ir gniaužiantis eksperimentai užtikrins ne tik smagų laiką, tačiau sustiprins  komandišką dvasią ir įžiebs lemputę mokslo labirintuose.
Iliuzijų namas EUREKA yra įrengtas vilos Aldonos, priklausančios Tiškevičių šeimai, patalpose. Daugelis architektūrinių erdvių ir sprendimų vis dar likę ir yra išsaugoti pastate. Šiuolaikinis menas ir istorija yra vienoje vietoje, susipynę veiklomis, spalvomis ir tam tikrais akcentais.


Viešoji įstaiga Kauno rajono turizmo ir verslo informacijos centras

Viena žaviausių Raudondvario dvaro šeimininkių grafienė Rozalija dar ir šiandien su didžiausiu džiaugsmu pasitinka į dvarą atvykusius svečius. Abejingų nepaliekanti ponia pasidalins prisiminimais apie gyvenimą dvare bei jį valdžiusių grafų Tiškevičių Raudondvaryje paliktus pėdsakus. Po pasivaikščiojimo dvaro takais ekskursijos dalyviai užsuks į Raudondvario pilyje įsikūrusį Kauno rajone muziejų, kuriame susipažins su Raudondvaryje gimusio profesionaliosios lietuvių muzikos pradininko, kompozitoriaus Juozo Naujalio asmenybe ir jo kūrybiniu palikimu, dvarą valdžiusiems grafams Tiškevičiams skirta ekspozicija. Teatralizuota ekskursija su grafiene Rozalija skirta 15–18 m. amžiaus vaikams. Tai – puiki istorijos ir kultūros pamoka, padėsianti vaikams geriau pažinti Raudondvario dvarą ir jo turtingą istoriją.


Edukacinis užsiėmimas "Pasakų veikėjai knygų žymekliuose"

Poreikis pasižymėti knygos puslapius atsirado kartu su knyga. Pradėjus spausdinti knygas, į jų nugarėles buvo įrišamos šilkinės juostelės, o pirmieji atskiri nuo knygos žymekliai pasirodė XIX a. viduryje. Knygų žymeklio paskirtis labai plati: nuo pasiženklinimo vietos knygoje iki reklaminio pranešimo, priminimo, vizitinės kortelės, žaidimų objekto. Edukacinio užsiėmimo „Pasakų veikėjai knygų žymekliuose“ dalyviai, 1–6 klasių mokiniai, susipažins su pasakų žanru. Pagal vaikų amžių ir ugdymo programose nurodomą literatūrinių kūrinių aktualumą, bus parenkamas literatūrinis kūrinys tolesniam skaitymui ir veikėjų analizei. Mokiniai klausysis skaitomo arba jo garso įrašo. Išklausę pasaką, vaikai analizuos tautos istorijos aspektus, tradicijas, personažų bruožus ir jų svajones. Susipažins su knygų žymeklio atsiradimo istorija ir praktiniu panaudojimu savo poreikiams. Gamins knygų žymeklius ir juos panaudos refleksiniam pasakojimui. Ugdysis kūrybiškumą, mokysis kurti naudodami tradicines ir netradicines medžiagas. Kūrybai taikys įvairias medžiagas: paruoštukus, spalvotą popierių, siūlus, pagalbines detales, iškirstas su dekoratyviniais skylamušiais, karoliukus. Darbeliai bus laminuojami, kad išsisaugotų ilgesniam naudojimui. Šios pagalbinės medžiagos padės atskleisti pasakos personažų bruožus. Kūrybiškai atlikdami žaismingas praktines užduotis lavins atmintį, skatins svajoti, atrasti nematerialių vertybių.


Edukacinė programa „Dailieji Jonavos krašto amatai“ (5-8 kl.)

Jonavos rajono savivaldybės kultūros centras

Tikslas: skatinti moksleivių domėjimąsi tradiciniais Jonavos krašto amatais bei jų interpretacijomis šiuolaikiniame mene ir madoje. Uždaviniai: 1. Aktualizuoti, populiarinti tradicinius Jonavos krašto amatus, verslus, išryškinti jų vertę šiuolaikinei kultūrai. 2. Pristatyti ir garsinti Jonavos krašto tradicinio meno kūrėjus. 3. Skatinti tautinio paveldo produktų gamybos technologijų perimamumą. 4. Skatinti kartų vienybę, suteikiant
galimybę amatininkams pasidalinti sukaupta patirtimi. 5. Sudominti mokinius nauja etnografine ekspozicija. 6. Skatinti mokinių verslumą. Užsiėmimo dalyvių dėmesys sužadinamas apskritojo stalo diskusija, rankų darbo kūriniai. Užsiėmimo metu didesnis dėmesys skiriamas Jonavos krašto drožybos amato puoselėtojams. Virtualiai aplankomos Jonavos krašto sertifikuotų amatininkų kūrybinės dirbtuvės -  demonstruojama video siužetų/ pasakojimų ištraukos. Išryškinama kryždirbystės ir liaudies skulptūros vertė. Lankydami etnografinę ekspoziciją mokiniai turi galimybę tyrinėti Jonavos krašto medžio audėjų, mezgėjų, šiaudinių sodų, verbų pynėjų, margučių margintojų, kalvių darbus. Rengiama viktorina, kuriai klausimus virtualiai pateikia Jonavos krašto amatininkai. Demonstruodami tradicinio meno dirbinius bei senuosius namų apyvokos rykus amatininkai yra parengę interaktyvias užduotis, skatinančias plėsti etninės kultūros žinias, sužadinti domėjimąsi liaudies menu. Siekiamas poveikis: mokiniai suvoks tradicinių amatų vertę šiuolaikinei kultūrai, susidomės muziejaus etnografine ekspozicija,  susipažins su įvairiomis senųjų amatų rūšimis, vietos amatininkų darbais, gebės įvardinti senuosius rykus bei žinos jų paskirtį. Veiklos įgyvendintojas: JKC Krašto muziejaus edukatorė Rasa Kulytė - Libienė. Išsilavinimas: 1989 - 1993 m. ŠPI, pradinio mokymo pedagogika ir metodika; 2014 – 2016 m. VDU, etnologijos ir folkloristikos magistras. 20 metų pedagoginė  patirtis mokykloje, 9,5 metų etninės kultūros specialistės, edukatorės patirtis muziejuje.


Holokaustas: procesas, vykdytojai, gelbėtojai, aukos (išvažiuojamoji paslauga)

Edukacinio užsiėmimo dalyviai turi galimybę išgirsti edukatoriaus parengtą informatyvų pasakojimą apie sudėtingą ir daugialypį istorijos reiškinį – Holokaustą, jo raidą Europoje nuo nacionalsocialistų atėjimo į valdžią Vokietijoje (1933) iki nacių okupacijos Lietuvoje pabaigos (1944). Vykdytojai ir gelbėtojai, žiaurumas ir atjauta, savi ir svetimi, nužudytieji ir išgyvenusieji, ne visada „laiminga pabaiga“ ir (ne)noras pasakoti... Šie ir kiti esminiai bei kontekstiniai temos akcentai aptariami pagrindinės užduoties – diskusijos – metu.


Edukacinis užsiėmimas apie Holokaustą ir jo vykdytojus Lietuvoje. Lankydamiesi autentiškose IX forto erdvėse dalyviai supažindinami su Holokausto proceso ištakomis Vokietijoje bei vėlesne jo raida Lietuvoje. Vaidmenų žaidimo – „teismo“ – metu pristatomas asmens prisipažinimas vykdžius žydų naikinimą bei liudytojo pasakojimas. Pasiskirstę vaidmenimis dalyviai analizuoja priežastis, kodėl Tautinio darbo apsaugos bataliono kariai dalyvavo masinio žydų žudymo akcijose. „Teismo“ metu nagrinėjami Holokausto vykdytojų motyvai, analizuojama situacija, o ne teisiami konkretūs asmenys. Užsiėmimas skatina kritiškai mąstyti, vertinti istorines aplinkybes bei jų metu priimtus (apsi)sprendimus, argumentuotai išsakyti nuomonę, diskutuoti moralinių ir vertybinių pasirinkimų temomis.


Anglai turi posakį - out of the box. Kas išvertus pažodžiui reikštų išeik iš dėžutės. Plačiau kalbant - neužsidaryk savo minčių dėžutėje, savo kiaute. Išeik ir atsiverk platesniam mąstymui, priimk kito nuomonę, požiūrį, elgesį, fizinius bruožus, idėjas, apskritai išorę, vidų ir pan. Spektaklio vienas iš tikslų ir yra pakviesti žiūrovus kritiškiau pamąstyti apie savo požiūrį į kitokį žmogų tiek kultūriniu, mentalitetiniu, fiziniu ir apskritai visais aspektais, kurie mus daro kitoniškais vienas nuo kito. Kalbame apie skirtumus, kurie turėtų ne priešinti, o kaip tik papildyti asmenybes.
Spektaklyje matome bokso ringą, kur susitinka du aktoriai, įkūnijantys du skirtingus personažus, du boksininkus, atstovaujančius du žemynus: senąjį ir naująjį. Abu boksininkai labai skirtingi. Vienas yra tarsi klasikinių vertybių atstovas, o kitas yra tarsi naujo požiūrio, naujo gyvenimo atstovas.
Tai veiksmo spektaklis su klounados elementais, šokiais (džaivas, tango, valsas, airiški šokiai, makarena, sirtakis, kt.), akrobatiniais triukais, kautynėmis lazdomis, bokso kombinacijomis, rytų kovos menų pozicijomis (kung fu) ir kombinacijomis, Čarlio Čaplino įkvėptais filmais ir triukais, vintažinio amerikietiško ir prancūziško bokso. Bet taip pat svarbus elementas kūrybiškumui yra improvizacija čia ir dabar. Aktoriai kuria situacijas, kur leidžia sau improvizuoti ne tik tarpusavyje, bet ir su žiūrovais. Todėl žiūrovai šiame spektaklyje yra vienas svarbiausių elementų, kuriančių nuotaiką, atmosferą ir bendrą energetiką. Jie įtraukiami nuo pat pradžios iki pat pabaigos.

Pažinimo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Ar kada nors girdėjote kur atsirado Kalėdinė eglutė ir kodėl žybčioja ant jos lemputės? Kodėl mes puošiame būtent šią žaliaskarę, o ne kitą medį? O ar žinojote kokiais žaisliukais puošė eglutes mūsų seneliai? Šias ir dar daugelį kitų įdomių istorijų išgirsite mūsų edukacijoje apie kalėdinius žaisliukus. Siekiame vaikučius supažindinti su šv. Kalėdų tradicijomis ir papročiais, įdomiausiomis šventės ypatybėmis. O linksmiausia dalis, kad edukacijų metu, vaikai patys pasigamins įvairiausius kalėdinius žaisliukus, pagal savo nuotaiką mėgstamas spalvas, fantaziją ir kūrybą. Parsinešime dalelę šilumos ir Kalėdų tradicijų į savo namus.


Siekdami vaikams padėti pažinti paslaptingą dinozaurų pasaulį, paleontologijos mokslą, suvokti fosilijų reikšmę ir jos jungtis su vaikystėje darytais „sekretais“ Dino parke, Radailiuose, vykdome edukaciją „Mažieji žemės lobių tyrinėtojai“. Edukaciją sudaro 3 dalys: teorinė, patyriminė ir praktinė. Teorinės ir patyriminės edukacijos dalių metu (trukmė – iki 20 min.) vaikai bus supažindinami su įdomiausiais faktais apie dinozaurus. Atviros diskusijos metu dalyviai gilinasi į mėsėdžių bei žolėdžių dinozaurų skirtumus, ieško panašumų tarp dinozaurų ir jų palikuonių paukščių, apžiūrinėdami parke esančius dinozaurus, judančius, skleidžiančius garsus ir fiziniais išmatavimais atitinkančius anksčiau gyvenusius „baisiuosius driežus“. Praktinė edukacijos dalis (trukmė – iki 40 minučių), susideda iš dviejų užduočių: tiranozauro fosilijos atkasinėjimo imitacinėje parko atodangoje bei sekreto sukūrimo Radailių parko teritorijoje. Ieškodami fosilijos: ją atkasdami ir bandydami atpažinti, vaikai susipažins su paleontologo profesija, jo darbo įrankiais, specifika, fosilijos ypatybėmis, praplės savo geografijos žinias. Užduodami dalyviams klausimą, apie tai, ką jie gali palikti po savęs žemėje, kviesime juos kurti sekretus iš parko žiedų ir augalų, paslegiant juos po stikliuku ir užpilant žeme. Sekreto kūryba priartins vaikus prie jų tėvų žaidimų bei kultūros, lavins kūrybiškumą bei estetikos pajutimą. Paralelių ieškojimas tarp fosilijos ir sekreto ugdys dalyvių kritinį mąstymą. Edukacijos pabaigoje dalyviai pristatys savo darbus ir pasidalins savo įspūdžiais, tokiu būdu lavins savo retorikos žinias ir emocinį intelektą. Dalyviai, palikdami savo sukurtus sekretus Dino parke, prisidės prie parko infrastruktūros gražinimo bei suteiks kitiems šios edukacijos dalyviams atradimo džiaugsmą, atkasant jų paliktus sekretus. Edukacijos organizatoriai suteikia visas reikalingas priemones edukacijos dalyviams.


Jūsų mokiniai šios ekskursijos metu neturės kada nuobodžiauti, kartu įminsime spalvingiausių kūrinių paslaptis Marijampolėje. Šiuo metu miestą puošia 31 kūrinys, kiekvienais metais kūrinių gausa auga. Vienas iš gatvės meno kūrinių Ray Bartkaus "Tekantis gyvenimas" išrinktas gražiausiu kūriniu visoje Lietuvoje. Ekskursijos metu apžiūrėsime kūrinius kuriais žavisi vaikai. : "Picų skėtis", "Spurgų gyvatė" ir kt. Mokiniai išgirs pristatymą apie kiekvieną pamatytą kūrinį pasivaikščiojimo metu. Ekskursijos metu bus įtraukiami vaikai aktyviai dalyvauti programoje fotografuojant kūrinius ir atliekant žaismingas gidės užduotis. Vėliau dalyviai patys įsikūnys į menininko vaidmenį, kurdami savo įsivaizduojamą gatvės meno eskizą. Dirbsime komandoje, ugdydami bendradarbiavimą su klasės draugais. Ekskursijos pabaigoje sužinosite kodėl Marijampolės vadinama ne tik spalvingiausiu, bet ir saldžiuoju miestu. Bus apdovanojami saldžiais prizais visi dalyviai. Ekskursija skirta pradinių klasių mokiniams.


„Ieškant herojaus“ parodoje „Gyvastingieji senojo pasaulio profiliai“

Iš kur kyla šiuolaikinių filmų ir serialų scenarijai? Kur atveda tikrojo herojaus paieškos? Į tai atsakyti padės mitologijos pasaulis, kupinas netikėčiausių istorijų, per kartų kartas atkeliavusių iki mūsų įvairiausių žanrų pavidalais. Dalyviai ners į Vakarų pasaulio įkvėpimu ir pagrindu tapusias kultūrines tradicijas ir pasitelkę kūrybines užduotis atpažins paveiksluose atspindėtus pasakojimus, juos lydinčius papročius ir simbolius. Galiausiai ir patys įsivaizduos kokia galėtų būti šiuolaikinio herojaus istorija, kurs naujos kartos mitą.
* Susitikimas skirtas susipažinti su senosios Vakarų Europos dailės istorijomis ir asmenybėmis, bibliniais, istoriniais ir mitologiniais siužetais. Edukacinio užsiėmimo metu ugdoma saviraiška: pasitelkus šiuo metu populiarų šnekamosios komedijos žanrą lavinama retorika, gebėjimas pasakoti sklandžiai ir įdomiai.


Šiaulių miesto savivaldybės viešoji biblioteka

3D rašikliai leidžia sukurti unikalius meno kūrinius ir plėsti meninius įgūdžius, lavinti kūrybiškumą. Mokiniams nereikia jokios programinės įrangos, ar kitų sudėtingų technologijų, kurias reikia išmokti valdyti. Taigi vaikai dirbdami porose, bendradarbiaudami, gali sukurti įvairius darbelius. Trumpos teorinės dalies metu supažindinsime su 3D rašiklio veikimo principais ir darbo metodais, išmokysime jais naudotis. Vaikams bus parodomi bibliotekos darbuotojų sukurti pavyzdžiai, suteikiamos darbo priemonės. Edukacinių užsiėmimų metu 3D rašikliu bei specialiomis priemonėmis bus kuriamos erdvinės konstrukcijos, piešiniai. Vaikai galės realizuoti pačias drąsiausias idėjas nestandartiniu ir tuo pačiu paprastu būdu, o savo skurtus darbus išsinešti namo.


Išvažiuojamoji edukacinė programa „Suvaidinkime Eglę žalčių karalienę“

„Eglė žalčių karalienė“ – viena žymiausių ir unikaliausių lietuvių liaudies pasakų. Pasaka ilga, joje yra daugybė personažų. Jeigu mėgstate vaidinti ir jus vilioja teatras, kviečiame dalyvauti edukacinėje programoje „Suvaidinkime Eglę žalčių karalienę“. Susipažinsite su poemos kūrimo aplinkybėmis, jos istorija, kiekvienam jūsų bus paskirtas vaidmuo, pasipuošite specialiai Lėlių teatro dizainerės sukurtais drabužiais ir gausite tekstą. Šią S. Nėries eiliuotą poemą tikrai skaitėte mokykloje, todėl sunku nebus. Gera nuotaika ir nepamirštami įspūdžiai – garantuoti!


Proceso metu dalyviai išbandytų įvairias užduotis kviečiančias bendradarbiauti, pažinti vienas kitą ir išbandyti save. Cirko elementai padėtų praplėsti savo ribas. Įgytumėte drąsos, pasitikėjimo. Kūrybinių užduočių metu lavintume savo kūrybiškumą, iniciatyvumą bei greitą mąstymą. Judesio ir šokio pratimai praplėstų koordinacijos, erdvės pajautimo, ritmo ir partnerystės gebėjimus.


Mene dažnai sugrįžtama prie seniausių ištakų. Archeologams atradus Herkulanumo ir Pompėjos miestus Italijoje kilo susidomėjimas Antikos paveldu. Menininkai žavėjosi senovės Graikijos ir Romos kultūra.
Europoje tuo metu paplito Antikos mada, kurią perėmė nauja meno srovė - klasicizmas, pasireiškęs dailėje ir kitose srityse.
Edukacinio užsiėmimo metu kalbėsime apie klasicizmą Lietuvoje. Apžiūrėsime klasicistinį Chodkevičių rūmų interjerą,
kuriuose įsikūrusi Vilniaus paveikslų galerija. Nagrinėsime tapytojo Pranciškaus Smuglevičiaus bei kitų menininkų kūrybą, sužinosime, kokie antikiniai siužetai įkvėpė tapytojus, kokie klasicistiniai pastatai garsina Vilnių, kokios asmenybės, kurių portretai kabo muziejuje, veikė toje epochoje.
Praktinėje užsiėmimo dalyje* apsirengsime vėlyvojo klasizimo - ampyro stiliaus drabužiais ir įsijausime į fotografavimo sesiją. *Vietoje drabužių galima pasirinkti interaktyvias knygas, kuriose pateikiama papildoma medžiaga apie klasicizmo laikotarpio meną, nuotraukų galerijos, užduotys, kryžiažodžiai.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Skaitmeninė kompetencija